text:
“Unyamezelo Lwenu Malupheleliswe”
“Ngoko ke unyamezelo lwenu malupheleliswe, ukuze nibe ngabapheleleyo nabaphilileyo kwiinkalo zonke, ningaswele nto.”—YAKOBI 1:4.
IINGOMA: 135, 139
1, 2. (a) Yintoni esinokuyifunda kwindlela uGidiyon namadoda akhe ayi-300 abanyamezela ngayo? (Jonga umfanekiso osekuqaleni.) (b) Ngokutsho kukaLuka 21:19, kutheni kubaluleke kangaka ukunyamezela?
ZAMA ukuzenzela umfanekiso-ngqondweni womlo onzima nodinisayo, owawuphakathi kwamajoni amaSirayeli awayekhokelwa nguMgwebi uGidiyon, kunye neentshaba zawo. UGidiyon namadoda akhe bawaleqa amaMidiyan namahlakani awo ubusuku bonke, kangangeekhilomitha eziyi-32! IBhayibhile isixelela ngoko kwalandelayo, isithi: “UGidiyon weza eYordan, wayiwela, yena namadoda angamakhulu amathathu awayekunye naye, bediniwe.” Kodwa babengekoyisi, ibe kwakusafuneka balwe namajoni ayi-15 000. Ekubeni amaSirayeli ayesele eneminyaka ecinezelwe zezi ntshaba, babengenakukwazi ukuncama. Ngoko, uGidiyon namadoda akhe baqhubeka bezileqa ezi ntshaba, bada ekugqibeleni bazoyisa!—ABagwebi 7:22; 8:4, 10, 28.
2 Nathi silwa umlo onzima nodinisayo. Ezethu iintshaba ziquka uSathana, ihlabathi lakhe, kunye nokungafezeki kwethu. Abanye kuthi sele beniminyaka eliqela bejijisana nezi ntshaba. Ngoncedo lukaYehova, mininzi imilo esele siphumelele kuyo. Sekunjalo, asikoyisi ngokupheleleyo. Ngamanye amaxesha sisenokudinwa kukulwa. Okanye, sisenokudinwa kukulinda ukuba kude kupheliswe le nkqubo yezinto. UYesu wasilumkisa ukuba siza kuvavanywa size sitshutshiswe ngokuqatha kule mihla yokugqibela. Kodwa wasixelela nokuba, ukuba siyanyamezela, siza kuphumelela. (Funda uLuka 21:19.) Kuthetha ukuthini ukunyamezela? Yintoni eza kusinceda sinyamezele? Yintoni esinokuyifunda kwabo baye banyamezela? Ibe singaluvumela njani ‘unyamezelo lwethu lupheleliswe’?—Yakobi 1:4.
KUTHETHA UKUTHINI UKUNYAMEZELA?
3. Kuthetha ukuthini ukunyamezela?
3 EBhayibhileni, ukunyamezela kuthetha okungakumbi kunokumelana nemeko enzima okanye ukuyibetha ngoyaba. Kubandakanya nendlela esivakalelwa nesizijonga ngayo izilingo zethu. Ukunyamezela kusinceda sibe nenkalipho, sithembeke, size sibe nomonde. Enye incwadi yembekiselo ithi ukunyamezela luphawu olusinceda sibe nethemba eliqinileyo size siphephe ukunikezela xa sijamelene nezilingo. Kusinceda siqhubeke simile singagungqi nakwezona zilingo zinzima. Kwakhona, kusinceda siphumelele, size sihlale sicinga ngosukelo lwethu, kungekhona intlungu yethu.
4. Kutheni sinokuthi uthando lusinceda sinyamezele?
4 Uthando lusinceda sinyamezele. (Funda eyoku-1 kwabaseKorinte 13:4, 7.) Xa kutheni? Ukuthanda uYehova kusinceda sinyamezele nantoni na ayivumelayo ukuba yenzeke. (Luka 22:41, 42) Ukuthanda abazalwana bethu kusinceda sikunyamezele ukungafezeki kwabo. (1 Petros 4:8) Ukuthanda amaqabane ethu omtshato kusinceda sinyamezele ‘imbandezelo’ efunyanwa nangabo bonwabileyo emtshatweni, kuze kusincede siqinise umtshato wethu.—1 Korinte 7:28.
YINTONI EZA KUKUNCEDA UNYAMEZELE?
5. Kutheni uYehova ekufanelekela ngokukhethekileyo ukusinceda sinyamezele?
5 Cela amandla kuYehova. UYehova ‘nguThixo onika unyamezelo nentuthuzelo.’ (Roma 15:5) Nguye kuphela oyiqonda ngokupheleleyo imeko, iimvakalelo kunye nemvelaphi yethu. Ngoko uyazi kakuhle eyona nto siyidingayo ukuze sinyamezele. IBhayibhile ithi: “Uya kukwenza oko kunqwenelwa ngabo bamoyikayo, nokukhalela kwabo uncedo uya kukuva, yaye uya kubasindisa.” (INdumiso 145:19) Kodwa uza kuyiphendula njani uThixo imithandazo yethu yokucela amandla okunyamezela?
UYehova usiqonda ngokupheleleyo, yaye uyazi kakuhle eyona nto siyidingayo ukuze sinyamezele
6. Njengoko esithembisile eBhayibhileni, uYehova unokuyeza njani ‘indlela yokuphuma’ esilingweni?
6 Xa sicela uYehova asincede sinyamezele isilingo, usithembisa ukuba uza ‘kwenza indlela yokuphuma’ kuso. (Funda eyoku-1 kwabaseKorinte 10:13.) Ukwenza njani oko? Ngamanye amaxesha, usenokusisusa isilingo eso. Kodwa kumaxesha amaninzi, uza kusinika amandla ukuze ‘sinyamezele ngokupheleleyo size sizeke kade umsindo sinovuyo.’ (Kolose 1:11) Ngenxa yokuba uYehova ekuqonda kakuhle ukulinganiselwa kwethu ngokwenyama, ngokwengqondo nangokweemvakalelo, akasoze avumele isilingo sibe nzima kangangokuba side singakwazi ukuhlala sithembekile.
7. Zekelisa ukuba kutheni sidinga ukutya kokomoya ukuze sinyamezele.
7 Qinisa ukholo lwakho ngokutya kokomoya. Kutheni ukutya kokomoya kubalulekile? Masikuzekelise ngolu hlobo oku: Ukuze ubani anyuke intaba iMount Everest, kufuneka atye iicalories eziyi-6 000 ngosuku. Lo mlinganiselo ungaphezulu lee kunalowo udingwa ngumzimba womntu oqhelekileyo. Ukuze umntu onyuka intaba akwazi ukunyamezela aze afikelele usukelo lwakhe, kufuneka atye ukutya okunika amandla okanye iicalories ezininzi kangangoko kunokwenzeka. Ngokufanayo, sidinga ukutya kokomoya okuninzi ukuze sikwazi ukunyamezela size sifikelele usukelo lwethu. Simele sizimisele ukuchitha ixesha sisenza ufundisiso lobuqu size siye nasezintlanganisweni. Oku kuza kusinceda sifumane oko sikudingayo ukuze sigcine ukholo lwethu lomelele.—Yohane 6:27.
8, 9. (a) Ngokutsho kukaYobhi 2:4, 5, yintoni ebandakanyekileyo xa sijamelene nezilingo? (b) Xa ujamelene nezilingo, nguwuphi umfanekiso-ngqondweni onokuzizobela wona?
8 Khumbula ukuhlala unyanisekile kuThixo. Xa sijamelene nezilingo, kukho okungakumbi okubandakanyekileyo kuneentlungu esizivayo. Ukunyaniseka kwethu kuThixo kuyavavanywa. Indlela esisabela ngayo ibonisa enoba uYehova simjonga njengoMlawuli wendalo iphela okanye akunjalo. Njani? USathana, utshaba lukaThixo oluphikisana nolawulo lwakhe, wamnyelisa uYehova ngokuthi abantu bamnqula kuba bezingca. Wathi: “Yonke into anayo umntu uya kuyinikela ngenxa yomphefumlo wakhe.” Waphinda wathi ngoYobhi: “Ngokwahlukileyo koko, khawuncede wolule isandla sakho, uchukumise ufikelele ethanjeni lakhe nasenyameni yakhe uze ubone enoba akayi kukuqalekisa ebusweni bakho na.” (Yobhi 2:4, 5) Ngaba uSathana waphinda wasitshintsha isityholo sakhe? Unotshe! Kwiminyaka emininzi kamva, xa waphoselwa ngaphandle kwasezulwini, wayesaqhubeka ebatyhola abakhonzi bakaThixo abathembekileyo. (ISityhilelo 12:10) Kunanamhl’ oku, uSathana usame ngelithi abantu banqula uThixo kuba bezingca. Ukunqwenela ngamandla ukusibona sigatya ilungelo likaThixo lokulawula size siyeke ukumkhonza.
9 Xa ujamelene nesilingo, zama ukuzizobela lo mfanekiso-ngqondweni. USathana needemon bakwelinye icala. Bakuthe ntsho befuna ukubona ukuba uza kwenza ntoni, bezixelele ukuba uza kunikezela. Ukanti kwelinye icala kukho uYehova, uKumkani wethu uYesu Kristu, abathanjiswa abavusiweyo kunye namawakawaka eengelosi. Bayabubona ubunzima ojamelene nabo, kodwa bakuqhwabel’ izandla! Bayakuvuyela ukukubona unyamezele yaye uthembekile kuYehova. Emva koko, uva uYehova esithi: “Yiba nobulumko, nyana wam, uze uyenze ibe nemihlali intliziyo yam, ukuze ndimphendule ondingcikivayo.”—IMizekeliso 27:11.
UYesu wacinga ngomvuzo wokunyamezela kwakhe
10. Unokumxelisa njani uYesu ngokucinga ngomvuzo wokunyamezela kwakho?
10 Cinga ngomvuzo. Masithi useluhambeni. Endleleni uza kunqumla emqolombeni. Uba ngajonga ngapha, kumnyama thsu. Kodwa uyazi ukuba xa uqhubeka uhamba usiya ngasekupheleni kwawo, kuza kukhanya kwakhona. Ubomi bunokufana nolo hambo. Usenokujamelana namaxesha anzima, ibe usenokuziva ngathi ziyakoyisa iingxaki zakho. NoYesu wayesenokuvakalelwa ngaloo ndlela. Xa wayebulawa kwisibonda sentuthumbo, wahlazeka ibe weva intlungu engathethekiyo. Eli kumele ukuba yayilelona xesha lakha lanzima ebomini bakhe! Yintoni eyamnceda wanyamezela? IBhayibhile ithi wayekhangele ‘kuvuyo olwalubekwe phambi kwakhe.’ (Hebhere 12:2, 3) UYesu wacinga ngomvuzo wokunyamezela kwakhe. Kwakhona wacinga nangeyona nto yayibaluleke nangakumbi kuye, indima awayeza kuyidlala ekungcwalisweni kwegama likaThixo nasekuxhaseni ilungelo lakhe lokulawula. Wayesazi ukuba eso silingo sasiza kugqitha, kodwa wona umvuzo wakhe emazulwini wawuza kuhlala ngonaphakade. Namhlanje, izilingo ojamelene nazo zisenokuba qatha zize zikuvise kabuhlungu, kodwa khumbula ukuba ziyagqitha.
“ABO BAYE BANYAMEZELA”
11. Kutheni simele sifunde kumava “abo baye banyamezela”?
11 Asisedwa. Ukuze umpostile uPetros akhuthaze amaKristu ukuba anyamezele izilingo ezisuka kuSathana, wabhala wathi: ‘Yimani ngokunxamnye naye, niqinile elukholweni, nisazi ukuba behlelwa kwaziimbandezelo ezifanayo nabazalwana benu bonke ehlabathini.’ (1 Petros 5:9) Amava “abo baye banyamezela” asifundisa indlela yokuhlala sinyanisekile, asiqinisekisa ukuba sinako ukuphumelela, yaye asikhumbuza nokuba siza kuvuzwa ngokunyaniseka kwethu. (Yakobi 5:11) Makhe siqwalasele imizekelo embalwa. [1]—Jonga umbhalo osekugqibeleni.
12. Yintoni esiyifundayo kumzekelo weekherubhi ezabekwa e-Eden?
12 Iikherubhi ziingelosi ezinesigxina esiphakamileyo. Emva kokuba uAdam noEva bonile, uYehova wanika ezinye iikherubhi isabelo esitsha emhlabeni. Sasahluke kakhulu kweso zazinaso ezulwini. Umzekelo wazo unokusifundisa indlela yokunyamezela xa sifumana isabelo esinzima. IBhayibhile ithi uYehova “wamisa ngasempuma komyezo wase-Eden iikherubhi nencakuba yekrele enelangatye nejikajikayo ukuba iqhubeke ilinde indlela eya emthini wobomi.” [2] (Jonga umbhalo osekugqibeleni.) (Genesis 3:24) IBhayibhile ayithi ezi kherubhi zakhalaza okanye zacinga ukuba zazibaluleke kakhulu ukuba zinganikwa eso sabelo. Azizange zikruquke okanye zinikezele. Kunoko, zaqhubeka zisenza isabelo sazo de zasigqiba, mhlawumbi ngexesha loMkhukula, kwiminyaka engaphezu kweyi-1 600 kamva!
13. Yintoni eyenza uYobhi wakwazi ukunyamezela izilingo?
13 Indoda ethembekileyo uYobhi. Ngamanye amaxesha usenokukhathazwa yinto ethethwe ngumhlobo wakho okanye lilungu lentsapho. Mhlawumbi ugula kakhulu okanye ubuhlungu ngenxa yokufelwa ngumntu omthandayo. Sekunjalo, nokuba kwenzeka ntoni, umzeleko kaYobhi unokukuthuthuzela. (Yobhi 1:18, 19; 2:7, 9; 19:1-3) UYobhi wayengazi ukuba kutheni esuke wehlelwa zizilingo ezininzi, kodwa akazange anikezele. Yintoni eyamnceda wanyamezela? Okokuqala, wayemthanda uYehova ibe esoyika ukwenza nantoni na engamkholisiyo. (Yobhi 1:1) UYobhi wayefuna ukumkholisa uThixo, nokuba kubi okanye kuhle. Ukongezelela, uYehova wamnceda uYobhi wabona amandla akhe ngokumxelela ngezinye zezinto ezimangalisayo awayezidalile. Oku kwamqinisekisa nangakumbi uYobhi ukuba uYehova wayeza kuzisusa izilingo awayejamelene nazo, ngexesha elifanelekileyo. (Yobhi 42:1, 2) Yiloo nto kanye eyenzekayo. ‘UYehova wayijika imeko yokuthinjwa kaYobhi waza wakongezelela konke oko kwakukokukaYobhi, ngokuphindiweyo.’ “UYobhi wafa, aluphele yaye anelisekile.”—Yobhi 42:10, 17.
14. Ngokutsho kweyesi-2 kwabaseKorinte 1:6, umzekelo kaPawulos wokunyamezela wabanceda njani abanye?
14 Umpostile uPawulos. Ngaba ujamelene nenkcaso ekrakra okanye intshutshiso? Ngaba ungumdala webandla okanye umveleli wesiphaluka, ibe ucinga ukuba izabelo zakho zininzi kakhulu? Ukuba kunjalo, umzekelo kaPawulos ungakunceda. UPawulos watshutshiswa ngokuqatha, ibe wayesoloko ebaxhalabele abazalwana abasemabandleni. (2 Korinte 11:23-29) Kodwa uPawulos akazange anikezele, ibe umzekelo wakhe wabomeleza abanye. (Funda eyesi-2 kwabaseKorinte 1:6.) Nawe, xa unyamezela unokubomeleza abanye.
NGABA UNYAMEZELO LUZA ‘KUWUGQIBA UMSEBENZI WALO’ KUWE?
15, 16. (a) Ukunyamezela kumele kugqibe wuphi umsebenzi kuthi? (b) Zekelisa iindlela esinokuvumela ngazo unyamezelo lugqibe umsebenzi walo.
15 Umfundi uYakobi waphefumlelwa ukuba abhale oku: “Unyamezelo lwenu malupheleliswe [okanye “luwugqibe umsebenzi walo”], ukuze nibe ngabapheleleyo nabaphilileyo kwiinkalo zonke, ningaswele nto.” (Yakobi 1:4) Unyamezelo lunokuwugqiba njani umsebenzi walo kuthi? Xa sijamelene nesilingo, sinokufumanisa ukuba kufuneka sibe nomonde, umbulelo okanye uthando. Njengoko siqhubeka sinyamezela, siza kukwazi ukuzibonisa nangakumbi ezi mpawu, ibe ngaloo ndlela ubuntu bethu njengamaKristu buya kuphucuka.
16 Ekubeni unyamezelo lunokusenza amaKristu alunge ngakumbi, ngoko asiyi kufuna ukwaphula umthetho kaYehova kuba nje sifuna ukuphuma esilingweni. Ngokomzekelo, ukuba unengxaki yokuba neengcinga ezingafanelekanga, musa ukunikezela kweso sihendo! Cela uYehova akuncede uzigatye ezo ngcinga. Ngaba uchaswa lilungu lentsapho? Musa ukunikezela! Zimisele ukuqhubeka ukhonza uYehova. Oko kuza komeleza intembelo yakho kuYehova. Khumbula: Ukuze uThixo akholiswe sithi, kufuneka sinyamezele.—Roma 5:3-5; Yakobi 1:12.
17, 18. (a) Zekelisa ukuba kutheni kubalulekile ukunyamezela kuse ekupheleni. (b) Njengoko isiphelo sisondela, yintoni esinokuqiniseka ngayo?
17 Simele sinyamezele, kungekhona nje ixesha elithile, kodwa kuse ekupheleni. Khawube nombono wenqanawa ezikayo. Ukuze basinde, abakhweli kufuneka badade bade baye kufika elunxwemeni. Ukuba umntu uyanikezela esaqala ukudada, uza kutshona. Ngokufanayo, umntu onikezelayo sele eza kufika elunxwemeni, uza kutshona. Ukuba sifuna ukuphila kwihlabathi elitsha, kufuneka siqhubeke sinyamezela. Masibe nesimo sengqondo esifana neso sikampostile uPawulos owathi: “Asiyeki.”—2 Korinte 4:1, 16.
18 NjengoPawulos, siqiniseke ngokupheleleyo ukuba uYehova uza kusinceda sinyamezele kuse ekupheleni. UPawulos wabhala wathi: “Siphumelela soyise ngokupheleleyo ngaye lowo wasithandayo. Kuba ndeyisekile kukuba nakufa nabomi nazingelosi narhulumente nazinto zilapha ngoku nazinto zizayo namandla nakuphakama nabunzulu naso nasiphi na esinye isidalwa aziyi kuba nako ukusahlula eluthandweni lukaThixo olukuye uKristu Yesu iNkosi yethu.” (Roma 8:37-39) Yinyaniso kona ukuba siza kudinwa ngamanye amaxesha. Kodwa masibe njengoGidiyon namadoda akhe. Badinwa, kodwa abazange banikezele. ‘Baqhubeka nokusukela!’—ABagwebi 8:4.
^ [1] (isiqendu 11) Uza kukufumanisa kukhuthaza ukufunda ngokunyamezela kwabantu bakaThixo banamhlanje. Ngokomzekelo, iNcwadi Yonyaka ka-1992, eka-1999, neka-2008, zineengxelo ezikhuthazayo ngabazalwana bethu base-Ethiopia, eMalawi, naseRashiya.
^ [2] (isiqendu 12) IBhayibhile ayisixeleli ukuba zingaphi iikherubhi ezanikwa esi sabelo.


c: text/html

text:
Ngaba Ubusazi?
Yayiluhlobo olunjani lweentsiba zokubhala neinki ezazisetyenziswa ngamaxesha okubhalwa kweBhayibhile?
Kumqukumbelo weeleta zakhe ezintathu eBhayibhileni, umpostile uYohane wabhala: “Bendinezinto ezininzi zokukubhalela, kodwa andinqweneli kuqhubeka ndikubhalela ngeinki nosiba.” Amagama antlandlolo esiGrike asetyenziswa nguYohane abonisa ukuba wayengafuni ukubhala “ngeinki emnyama nangengcongolo.”—3 Yohane 13, The Kingdom Interlinear Translation of the Greek Scriptures.
Usiba lombhali lwalusenziwa ngengcongolo ebaziweyo. Yayitshezwa ibe tsolo kwelinye icala. Umbhali wayenokumana eyilola ngelitye elirhabaxa. Le ngcongolo yayifana nosiba lwezi mini olunencam yesinyithi.
I-inki, yayisenziwa ngomxube womsizi nentlaka. Lo mxube wawuthengiswa ungumgubo, uze umane uxutywa namanzi xa kubhalwa. Xa kubhalwa ngayo yayisoma ize ingaphumeli kwelinye icala. Yiloo nto, umbhali wayenokuzilungisa ngokulula iimpazamo ngokuthi azicime ngesiponji esifumileyo, esasiyinxalenye yezinto zokubhala awayezisebenzisa. Le ngxelo iphathelele i-inki yamandulo ibonisa oko kunokuba kwakucingwa ngababhali beBhayibhile xa babethetha ngokucinywa kwamagama, encwadini kaThixo yenkumbulo.—Eksodus 32:32, 33; ISityhilelo 3:5. iKingdom Interlinear.
Zazinjani iintente ezazisenziwa ngumpostile uPawulos?
IZenzo 18:3 zithi umpostile uPawulos wayekwazi ukwenza iintente. Ngamaxesha okubhalwa kweBhayibhile, abenzi beentente babephotha uboya beenkamela okanye obebhokhwe ukuze benze imicu. Le micu babeye bayidibanise ngokuyithunga baze benze ngayo amalaphu eentente zabahambi. Kodwa ke ubukhul’ becala ngeloo xesha iintente zazisenziwa ngesikhumba. Ezinye zazisenziwa ngelinen, eyayifumaneka eTarso idolophu yakuloPawulos. Kusenokwenzeka ukuba uPawulos wayezisebenzisa zonke ezi ndidi zamalaphu kuquka nesikhumba. Ngoxa wayesebenza noAkwila, mhlawumbi uPawulos wayesenza izigqubuthelo zokukhusela izindlu kwilanga esebenzisa ilinen.
Umele ukuba uPawulos wawufunda lo msebenzi eselula ngeminyaka. Ubungqina obubhalwe kumpapiri waseYiputa bubonisa ukuba ngexesha lokulawulwa kweYiputa ngamaRoma abantwana babeqala beseneminyaka eli-13 ubudala ukufunda ngomsebenzi. Ukuba uPawulos waqala ekuloo minyaka ukwenza iintente, kumele ukuba xa wayekwisithuba seminyaka eli-15 okanye eli-16 ubudala wayesele engumpondo zihlanjiwe ekuwenzeni lo msebenzi. Incwadi iThe Social Context of Paul’s Ministry ithi: “Ukugqiba kwakhe ukufunda uPawulos kunokwenzeka ukuba wanikwa izixhobo zakhe zokusebenza. Kwakufuneka nje iimela neenyatyhoba ukuze enze iintente yaye kwakulula ukuziphatha kuba wayewenza lo msebenzi engahlelanga ndawonye.” UPawulos wayexhaswa ngulo msebenzi njengoko wayengumthunywa wevangeli.

robotstxt: allowed

filter: keep


text:
Umboniso WeBhayibhile Okhethekileyo
Bukela ibali lalo mboniso okwikomkhulu lehlabathi obonisa imbali yegama likaThixo eliseBhayibhileni.
Funda Okungakumbi
Ngaba UThixo Unalo Igama?
UThixo unezibizo ezininzi, ezinye zazo nguSomandla, uMdali nesithi Nkosi. Kodwa igama likaThixo lisetyenziswa ngaphezu kwezihlandlo eziyi-7 000 eBhayibhileni.
Izinto Ezenza Kube Nzima Ukumazi Ngegama UThixo
Khawufunde ukuba ngubani ofuna ungalazi ukuze unandiphe ulwalamano oluhle noThixo.
Eli Lilifa Lethu Lokomoya
Yomeleza indlela olixabisa ngayo ilifa lethu lokomoya ngokuphinda ufunde oko uYehova akwenzele uluntu nabantu bakhe.


text:
NOVEMBA 4, 2015
EMEXICO
AmaNgqina Awongwa Ngomsebenzi Wawo Wokufundisa IBhayibhile Kwiintolongo ZaseMexico
ISIXEKO SASEMEXICO—Abasemagunyeni eBaja California, eMexico, banika amaNgqina kaYehova isatifiketi sokuwabulela ngomsebenzi wawo wokufundisa iBhayibhile kwiintolongo zamabanjwa aqaqadekileyo. Esi satifiketi sasayinwa ngunobhala karhulumente wecandelo lezokhuseleko, uDaniel De La Rosa Anaya nonobhala wecandelo likarhulumente leentolongo, uJesús Héctor Grijalva Tapia.
Esi satifiketi sithi: “Unobhala wecandelo lezokhuseleko emele urhulumente, ubulela amaNgqina kaYehova ngenkxaso, umsebenzi nokuzinikela kwawo ekuncedeni abantu baseBaja California; nto leyo efake isandla ekuphuculeni ubomi nokuqinisa umanyano lwabo.”
AmaNgqina kaYehova aya qho kwiintolongo zamabanjwa aqaqadekileyo ezininzi zaseBaja California, nenye eseMexicali, aqalisa ukuya kuyo ngo-1991 emva kokucelwa lelinye lamabanjwa alapho. Xa wayedlan’ indlebe namaNgqina, umphathi weSocial Rehabilitation Center eMexicali, uJesús Manuel López Moreno, wathi: “Ukuza kwenu apha nokukhathalela amabanjwa kuncedisana nathi ekuwancedeni akwazi ukuthi: ‘Singabantu. Sixabisekile, kuba xa siphuma apha siza kuya kumanyana nabantu yaye simele senze izinto ezintle phakathi kwabo.’ . . . Ndiya kuhlala ndinibulela ngale nto.”
UGamaliel Camarillo, isithethi samaNgqina kaYehova eMexico, uthi: “Owona msebenzi ubalulekileyo wamaNgqina kaYehova kukunceda abantu, nditsho namabanjwa, bayazi into efundiswa yiBhayibhile. Ibandla eliseMexicali lithi, ngabantu abasibhozo abaye babhaptizwa bangamaNgqina kaYehova ngoxa bekwintolongo yamabanjwa aqaqadekileyo eMexicali. Sikholelwa ukuba abantu abavela kwiindawo ezahlukahlukeneyo bamele banikwe ithuba lokuncedwa yimfundiso yeBhayibhile.”
Media Contact(s):
International: J. R. Brown, Office of Public Information, tel. +1 718 560 5000
Mexico: Gamaliel Camarillo, tel. +52 555 133 3048


text:
INQAKU ELINGUMXHOLO | Izizathu Ezithathu Zokungazibulali
Izizathu Zokungazibulali—Likho Ithemba
“Abalulamileyo baya kuwudla ilifa umhlaba, baziyolise ngokugqibeleleyo ngobuninzi boxolo.”—INDUMISO 37:11.
IBhayibhile ithi ubomi babantu ‘buzele kukuphazamiseka.’ (Yobhi 14:1) Namhlanje, sonke sehlelwa ziintlekele ezahlukeneyo. Kodwa abanye abantu baye badimazeke bade baphelelwe lithemba. Ngaba kunjalo nakuwe? Ukuba kunjalo, qiniseka ukuba iBhayibhile inethemba lokwenene labantu bonke. Ngokomzekelo:
IBhayibhile ifundisa ukuba uYehova uThixo wayenenjongo entle kakhulu ngabantu.—Genesis 1:28.
UYehova uThixo uthembisa ukuwenza iparadesi lo mhlaba.—Isaya 65:21-25.
Eso sithembiso siza kuzaliseka ngokuqinisekileyo. ISityhilelo 21:3, 4 sithi:
“Intente kaThixo iphakathi koluntu, yaye uya kuhlala nalo, lube ngabantu bakhe. Naye abe nguThixo walo. Uya kuzisula zonke iinyembezi emehlweni abo, kungabi sabakho kufa, kungabi sabakho kuzila nakukhala nantlungu kwakhona. Izinto zangaphambili zidlule.”
Elo themba liqinisekile. UYehova uThixo uzimisele ukukwenza oku, kuba unomnqweno namandla okukwenza. Ithemba eliseBhayibhileni linokuthenjwa, yaye liwuphendula kakuhle umbuzo othi “Ucinga ngokuzibulala?”
KHUMBULA OKU: Nangona iimvakalelo zakho ziphazamisekile okwesikhitshane esiphehluzeliswa lulwandle olungazolanga, iBhayibhile inokukunika ithemba elifana neankile enceda isikhitshane sizinze.
OKO UNOKUKWENZA NAMHLANJE: Funda oko kuthethwa yiBhayibhile ngekamva eliqaqambileyo. AmaNgqina kaYehova angakuvuyela ukukunceda. Unokudibana nawo kwindawo ohlala kuyo okanye ungene kwiWebhsayithi yawo ethi jw.org/xh. *
^ isiqe. 11 Icebiso: Yiya kwi-jw.org/xh kumxholo othi IIMPAPASHO > ONLINE LIBRARY. Apho bhala igama elithi “depression” okanye elithi “suicide” ukuze ufumane inkcazelo engakumbi.
Funda Okungakumbi
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?
Ngaba IBhayibhile Ingandinceda Xa Ndixinezeleke Engqondweni?
Kukho izinto ezintathu uThixo azinika abantu ngesisa ukuze banyamezele iimvakalelo zokuxinezeleka.
Ziyintoni Iindaba Ezilungileyo?
Funda ukuba ziyintoni iindaba ezilungileyo ezivela kuThixo, kutheni zingxamisekile yaye yintoni ofanele uyenze.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
16 “Yigcine inyanga enguAbhibhi,+ ubhiyozele ipasika kuYehova uThixo wakho,+ ngokuba wakukhupha ngenyanga enguAbhibhi uYehova uThixo wakho eYiputa ebusuku.+
2 Uze ubingelele ipasika kuYehova uThixo wakho,+ uthabathe emhlambini weegusha nasemhlambini weenkomo,+ kuloo ndawo uYehova aya kuyinyulela ukuba alibeke kuyo igama lakhe.+
3 Uze ungadli nto inegwele kunye nayo kangangeentsuku ezisixhenxe.+ Ufanele uyidle kunye namaqebengwana angenagwele, isonka senkxwaleko, ngokuba waphuma ngokungxama ezweni laseYiputa,+ ukuze uwukhumbule umhla wokuphuma kwakho ezweni laseYiputa yonke imihla yobomi bakho.+
4 Makungabonwa gwele kummandla wakho wonke kangangeentsuku ezisixhenxe,+ yaye inyama ebingelelwa ngengokuhlwa yosuku lokuqala mayingahlali ubusuku bonke kude kuse.+
5 Akuyi kuvunyelwa ukuba uyibingelele ipasika nokuba kukwesiphi na sezixeko akunika zona uYehova uThixo wakho.
6 Kodwa kuloo ndawo uYehova uThixo wakho aya kuyinyulela ukulibeka kuyo igama lakhe,+ woyibingelela apho ipasika ngokuhlwa ukutshona nje kwelanga,+ ngexesha elimisiweyo lokuphuma kwakho eYiputa.
7 Uze uyipheke, uyidlele+ kuloo ndawo aya kuyinyula uYehova uThixo wakho,+ ubuye kusasa uye ezintenteni zakho.
8 Wodla amaqebengwana angenagwele iintsuku ezintandathu; ke ngosuku lwesixhenxe kuya kubakho indibano engcwele kaYehova uThixo wakho.+ Uze ungenzi namnye umsebenzi.
9 “Uze uzibalele iiveki ezisixhenxe. Woqala ukuzibala ezi veki zisixhenxe ukususela ekuqaleni kokufakwa kwerhengqa ekudleni okuziinkozo okungekavunwa.+
10 Wandule ubhiyozele umthendeleko weeveki kuYehova uThixo wakho,+ ngokomlinganiselo womnikelo wokuzithandela wesandla sakho oya kuwunikela, ngokokusikelelwa kwakho nguYehova uThixo wakho.+
11 Yaye uze ube nemihlali phambi koYehova uThixo wakho,+ wena nonyana wakho nentombi yakho nekhoboka lakho nekhobokazana lakho nomLevi osemasangweni akho nomphambukeli+ nenkwenkwe engenayise+ nomhlolokazi,+ abaphakathi kwenu, kuloo ndawo aya kuyinyulela ukulibeka kuyo igama lakhe uYehova uThixo wakho.+
12 Uze ukhumbule ukuba wawulikhoboka eYiputa,+ uyigcine, uyenze le mimiselo.+
13 “Uze ubhiyozele umthendeleko weminquba+ iintsuku zibe sixhenxe ekubutheni kwakho esandeni sakho nasesixovulelweni sakho seoli nesewayini.
14 Yiba nemihlali emthendelekweni+ wakho, wena nonyana wakho nentombi yakho nekhoboka lakho nekhobokazana lakho nomLevi nomphambukeli nenkwenkwe engenayise nomhlolokazi, abasemasangweni akho.
15 Wowubhiyozela iintsuku ezisixhenxe umthendeleko+ lowo kaYehova uThixo wakho kuloo ndawo aya kuyinyula uYehova, ngokuba uYehova uThixo wakho uya kukusikelela+ kuyo yonke imveliso yakho nakuko konke esikwenzayo isandla sakho, uzaliswe luvuyo kuphela.+
16 “Kathathu ngonyaka mayibonakale yonke into eyindoda phambi koYehova uThixo wakho kuloo ndawo aya kuyinyula:+ ngomthendeleko wamaqebengwana angenagwele+ nangomthendeleko weeveki+ nangomthendeleko weminquba,+ yaye mayingabonakali ilambatha+ phambi koYehova.
17 Isipho sayo nganye masibe ngokwentsikelelo akunike yona uYehova uThixo wakho.+
18 “Uze uzimisele abagwebi+ namagosa+ phakathi kwawo onke amasango owanikwe nguYehova uThixo wakho ngokwezizwe zakho, bagwebe abantu ngobulungisa.
19 Uze ungasijiki isigwebo.+ Ungakhethi buso+ okanye wamkele isinyobo, kuba isinyobo simfamekisa amehlo ezilumko,+ sigqwethe amazwi amalungisa.
20 Okusesikweni—okusesikweni uze ukusukele,+ ukuze uhlale uphila yaye ulidle ilifa ilizwe elo akunika lona uYehova uThixo wakho.+
21 “Uze ungazityaleli naluphi na uhlobo lomthi njengesibonda esingcwele kufuphi nesibingelelo sikaYehova uThixo wakho oya kuzenzela sona.+
22 “Ungazimiseli intsika engcwele,+ nto leyo ayithiyileyo uYehova uThixo wakho.+
Yithumele
Yithumele
Duteronomi 16
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=5&Chapter=16&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D16%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
1:1 UThixo wayethethile nje kudala ngeendawo ezininzi, nangeendlela ezininzi, koobawo ngabo abaprofeti, uthethe ngale mihla yokugqibela kuthi ngoNyana;
1:2 awammisayo wayindlalifa yeento zonke, awathi kwangaye wayenza indalo yonke;
1:3 othe, elubengezelo lobuqaqawuli bakhe, nombhalo wenkqu yakhe, ezithwele nokuzithwala zonke izinto ngalo ilizwi lamandla akhe, wesuka, akuba eyenzile ngokwakhe intlambululo yokusihlambulula ezonweni, wahlala phantsi ngasekunene kobuKhulu, enyangweni;
1:4 ethe waba ngonamandla ngaphezu kwezithunywa zezulu, ngangoko azuze ilifa legama eligqithiseleyo kunelazo.
1:5 Kuba sisiphi na isithunywa, awakha wathi kuso, UnguNyana wam wena, Mna ndikuzele namhla? Nokuthi, Mna ndiya kuba nguYise wakhe, Yena abe nguNyana wam?
1:6 Nangexa athi amngenise owamazibulo kwelimiweyo, uthi, Maziqubude kuye zonke izithunywa zikaThixo.
1:7 Okunene ngazo izithunywa zezulu uthi, Ulozenza izithunywa zakhe oomoya, Nababusi bakhe ilangatye lomlilo;
1:8 kodwa ngaye yena uNyana uthi, Itrone yakho, Thixo, isa ephakadeni lasephakadeni; Yintonga ethe tye intonga yobukumkani bakho.
1:9 Wathanda ubulungisa, wathiya okungendawo; Ngenxa yoko, uThixo, uThixo wakho, ukuthambise Ngeoli yomgcobo ngaphezu kowenu.
1:10 Abuye athi, Ekuqalekeni, wena Nkosi, waliseka ihlabathi, Nalo izulu lingumsebenzi wezandla zakho;
1:11 Wona aya kutshabalala, ke wena uhlala uhleli; Aye onke njengengubo eya konakala,
1:12 Nanjengesambatho uya kuwasonga, Asuke abe ngawambi; Ke wena ukwanguwe, Nayo iminyaka yakho ayiyi kuphela.
1:13 Sisiphi na ke isithunywa, awakha wathi kuso, Hlala ngasekunene kwam, Ndide iintshaba zakho ndizenze isihlalo seenyawo zakho?
1:14 Azingomoya ababusayo zonke na, zithunywe ukuba zilungiselele abo baza kuba ziindlalifa zalo usindiso?
2:1 Ngenxa yoko, simelwe kukuzinyamekela ngokugqithiseleyo izinto esazivayo, hleze sikhukuliswe simke kuzo.
2:2 Kuba, ukuba ilizwi elathethwa ngezithunywa zezulu laqina, kwathi konke ukugqitha nokungeva kwamkela umvuzo oyeleleyo;
2:3 sothini na thina ukusinda, sakuba siluhilizele usindiso olungakanana, lona lwaqalwa ukuthethwa yiyo iNkosi, lwaza lwaqiniselwa kuthi ngabo baluvayo;
2:4 uThixo engqinelana nabo ngemiqondiso kwanezimanga, nemisebenzi ngemisebenzi yamandla, nezabelo zoMoya oyiNgcwele, ngokokuthanda kwakhe?
2:5 Kuba akalithobelanga phantsi kwezithunywa zezulu elimiweyo eliza kubakho, eli sithetha ngalo.
2:6 Ke, wakha wangqina ubani, esithi, Uyintoni na umntu, le nto umkhumbulelayo? Unyana womntu, le nto umvelelayo?
2:7 Wamnciphisa kancina ne kunezithunywa zezulu, Wamthwesa uzuko nembeko. Wammisa phezu kwemisebenzi yezandla zakho;
2:8 Zonke izinto wazithobela phantsi kweenyawo zakhe. Kuba, ekubeni wazithobela phantsi kwakhe zonke izinto ezo, akashiyanga nto ingathotyelwanga phantsi kwakhe. Kukaloku ke asikaziboni zithotyelwe phantsi kwakhe zonke izinto.
2:9 Ke sibona lo uncitshiswe kancinane kunezithunywa zezulu, uYesu ke, ethe ngenxa yeentlungu zokufa wathweswa uzuko nembeko, ukuze ngobabalo lukaThixo eve ukufa ngenxa yabo bonke.
2:10 Kuba bekumfanele lowo, ezingenxa yakhe zonke izinto ezo, nezingaye zonke izinto ezo, ekubeni ezise oonyana abaninzi eluzukweni, ukuthi ayenze ngeentlungu igqibelele imbangi yosindiso lwabo.
2:11 Kuba lowo ungcwalisayo, kwanabo bangcwaliswayo, baphuma kumnye bonke; ekungenxa yeli thuba angenazintloni ukubabiza ngokuthi ngabazalwana,
2:12 esithi, Ndiya kulixela igama lakho kubo abazalwana bam. Ndivume phakathi kwebandla elokudumisa wena.
2:13 Abuye athi, Ndiya kukholosa ngaye. Abuye athi, Yabona, mna nabantwana andinike bona uThixo.
2:14 Ekubeni ngoko abantwana abo bengamadlelane naye ngenyama negazi, wathi naye ngokwakhe ngokukwanjalo wabelana nabo ngezo zinto, ukuze ngako ukufa ambhangise lowo unamandla okufa, oko kukuthi, uMtyholi lo;
2:15 abakhulule ebukhobokeni bonke abo babethe ngalo lonke ixesha lokudla kwabo ubomi bazizisulu zokoyika ukufa.
2:16 Kuba ndithi, akathabatheli kuye zithunywa; uthabathela kuye imbewu ka-Abraham.
2:17 Ekuthe ngoko wafanelwa kukuba afane nabazalwana bakhe ngezinto zonke, ukuze abe ngonenceba, kwanombingeleli othembekileyo omkhulu ezintweni ezilunge kuThixo, ukuze azicamagushele izono zabantu.
2:18 Kuba ekubeni eve ubunzima, ehendiwe naye ngokwakhe, unako ukubasiza abahendwayo.
3:1 Ndithi ngoko, bazalwana bangcwele, mabelana ngobizo lwasemazulwini, mondeleni uMpostile, uMbingeleli oMkhulu wovumo lwethu, uKristu Yesu;
3:2 ethembekile kulowo wamenzayo, kwanjengoMoses endlwini yakhe iphela.
3:3 Kuba lo ubalelwe ekuthini ufanelwe luzuko olungaphezu kolukaMoses; ngangokuba lowo wayakhayo indlu, enembeko engaphezu kwayo indlu.
3:4 Kuba yonke into eyindlu inoyakhayo; ke lowo wazakhayo zonke izinto nguThixo.
3:5 Okunene noMoses ebethembekile endlwini yakhe iphela ngokomkhonzi, ukuze bube bubungqina obo bezinto eziya kuthethwa.
3:6 Ke yena uKristu uthembeke ngokonyana phezu kwendlu yakhe; esiyindlu yakhe ke thina, ukuba singaba sithe sakubamba ngokuthe nkqi ukungafihlisi kwethu, neqhayiya lethemba lethu, sada sesa ekupheleni.
3:7 Endithi ke, njengoko atshoyo uMoya oyiNgcwele, Namhla, ukuba nithe naliva ilizwi lakhe,
3:8 Musani ukuzenza lukhuni iintliziyo zenu, Njengasengcaphukisweni, ngomhla wolingo entlango;
3:9 Apho bandilingayo ooyihlo, bandicikida, Bayibona imisebenzi yam iminyaka emashumi mane.
3:10 Kungoko ndakruqukayo seso sizukulwana, Ndathi, Bahlala belahleka ngeentliziyo, Abazazi ke bona iindlela zam;
3:11 Njengoko ndafungayo, ndinengqumbo, Ndathi, Unakanye ukuba bokha bangene ekuphumleni kwam!
3:12 Lumkani, bazalwana, hleze kubekho kubani wenu intliziyo engendawo, engakholwayo, enokumka kuThixo ophilileyo;
3:13 manivuselelane imihla ngemihla, xa kusathiwa kunamhla, ukuze kungabikho mntu kuni wenziwa lukhuni kukulukuhla kwesono.
3:14 Kuba siba ngamabelana ngoKristu, ukuba sithe ingqalo yokukholosa kwethu sayibamba ngokuthe nkqi, sada sesa ekupheleni;
3:15 ekubeni kusithiwa, Namhla, ukuba nithe naliva ilizwi lakhe, Musani ukuzenza lukhuni iintliziyo zenu, njengasengcaphukisweni.
3:16 Kuba bathe abathile, bevile, bacaphukisa, phofu ingengabo bonke abo baphumayo eYiputa ngoMoses.
3:17 Yayingoobani na ke awakruquka ngabo iminyaka emashumi mane? Yabingengabo na abo bonayo, bazidumbu zawayo entlango?
3:18 Wafungela oobani na ke, ukuba abayi kungena ekuphumleni kwakhe, ingengabo abo bangevanga?
3:19 Siyabona ke, ukuba babengenakungena, ngenxa yokungakholwa.
4:1 Masoyike ngoko, hleze kuthi ekubeni kusasele idinga lokungena ekuphumleni kwakhe, kubekho bani kuni ungathi asilele.
4:2 Kuba sizishunyayeziwe iindaba ezilungileyo kwanjengabo; lathi kodwa ilizwi lodaba, lingadibananga nje nokholo kwabo balivayo, alabanceda nto.
4:3 Kuba thina sakholwayo, siyangena ekuphumleni, ngokoko athe, Njengoko ndafungayo, ndinengqumbo, Ndathi, Unakanye ukuba bokha bangene ekuphumleni kwam! nakubeni imisebenzi yenziwayo kususela ekusekweni kwehlabathi.
4:4 Kuba wakha wathetha ngawo umhla wesixhenxe, ukuthi, Waza waphumla uThixo ngawo umhla wesixhenxe kuyo yonke imisebenzi yakhe;
4:5 athi kule kananjalo, Unakanye ukuba bokha bangene ekuphumleni kwam.
4:6 Ekubeni ngoko kusalindele ke ukuthi kubekho bathile bangenayo kuko, baye abo, bashunyayezwayo iindaba ezilungileyo kuqala, bengangenanga ngenxa yokungeva:
4:7 ubuya amise mini ithile, esithi ngoDavide, Namhlanje, emveni kwexesha elingakanana; njengokuba kuthiwe, Namhla, ukuba nithe naliva ilizwi lakhe, Musani ukuzenza lukhuni iintliziyo zenu.
4:8 Kuba uYoshuwa, ukuba ubebaphumzile, ange engabuyanga athethe ngawo omnye umhla.
4:9 Ngoko ke abantu bakaThixo balindwe luphumlo olunjengolwesabatha.
4:10 Kuba lowo ungeneyo ekuphumleni kwakhe, naye ngokwakhe uphumle kuyo imisebenzi yakhe, njengoThixo kweyeyakhe.
4:11 Masikhuthalele ngoko ukungena koko kuphumla, ukuze kungabikho namnye ubuya eyele kwakuloo mzekelo wokungeva.
4:12 Kuba ilizwi likaThixo liphilile, lisebenza, libukhali ngaphezu kwamakrele onke antlangothi mbini; lihlaba liphumele, lide lahlule umphefumlo kwanomoya, amalungu kwanomongo; linokugweba iingcingane nezicamango zentliziyo.
4:13 Kanjalo akukho sidalwa singabonakaliyo emehlweni akhe; izinto zonke ke zize, zityhilekile, emehlweni alowo esinokuthana ni naye.
4:14 Ngoko, sinombingeleli omkhulu nje ocande emazulwini, UYesu ke, uNyana kaThixo, masilubambe uvumo lwethu.
4:15 Kuba asinambingeleli mkhulu ungenako ukuvelana nezilwelwe zethu; ke, sinowahendwayo ngeento zonke, ngokokufana nathi, engenasono.
4:16 Masisondlele ke ngoko sinokungafihlisi kuyo itrone yobabalo, ukuze samkeliswe inceba, sifumane ubabalo lokusiza ngexesha elililo.
5:1 Kuba wonke umbingeleli omkhulu, engovele ebantwini nje, umiselwa abantu ezintweni ezilunge kuThixo, ukuze asondeze iminikelo kwanamadini ngenxa yezono;
5:2 enokuthantamisa kwabangazi nto nabalahlekayo, ekubeni naye ngokwakhe enxitywe ubulwelwe.
5:3 Ngenxa yabo ke ufanelwe kukuthi, njengokuba esondezela abantu, kwangokunjalo azisondezele amadini ngenxa yezono.
5:4 Kanjalo akukho mntu uzithabathela ngokwakhe imbeko leyo; oyithabathayo ngobizwe nguThixo, kwanjengoAron.
5:5 Ngokunjalo naye uKristu akazizukisanga ngokwakhe, ukuba abe ngumbingeleli omkhulu; wazukiswa ngowathethayo kuye, wathi, UnguNyana wam wena, Mna ndikuzele namhla;
5:6 njengokuba esithi nakwenye indawo, Wena ungumbingeleli ngonaphakade, Ngokohlobo lukaMelkitsedeke.
5:7 Owathi ngemihla yenyama yakhe, xa wayesondeze izikhungo kwanezibongozo kulowo unako ukumsindisa ekufeni, kunye nodanduluko olunamandla, neenyembezi, waviwa ngenxa yokumhlonela kwakhe uThixo.
5:8 Nakuba ebenguNyana, wafunda ukululama ngobunzima awabuvayo;
5:9 waza, egqibelele, waba yimbangi yosindiso olungunaphakade kubo bonke abamlulamelayo,
5:10 ebizwe nguThixo, ukuba abe ngumbingeleli omkhulu ngokohlobo lukaMelkitsedeke.
5:11 Esineendawo ezininzi zokuthetha ngaye, ezilukhuni ukuchazwa, ekubeni nina naba buthuntu iindlebe.
5:12 Kuba, nakuba benifanele ukuba ngabafundisi, ngenxa yokuba sekumzuzu nakholwayo, nibuye naswela umntu wokunifundisa iziqalelo zokuqala zezihlabo zikaThixo; nesuka naba ngabafanele ukusezwa amasi, anaba ngabafanele ukudla okuqinileyo.
5:13 Kuba bonke abasasezwa amasi abanamava elizwi lobulungisa, kuba beziintsana.
5:14 Kokwabakhulileyo ke ukudla okuqinileyo, abo bathi, ngenxa yobugcisa, babe nezimvo eziqheliselwe ukucalula okuhle kwanokubi.
6:1 Endithi ngoko, masithi, siyeka elengqalo ilizwi elithetha ngoKristu, siqhubele kwelokukhula; singabuyi siseke ngeloguquko emisebenzini efileyo, nokukholwa kuThixo,
6:2 ngelemfundiso yeembhaptizo, neyokubekwa izandla, neyovuko lwabafileyo, neyogwebo olungunaphakade.
6:3 Oko ke sokwenza, ukuba angaba uthe uThixo wavuma.
6:4 Kuba abo bakha bakhanyiselwa, basiva isipho sasemazulwini, baba ngamadlelana ngoMoya oyiNgcwele,
6:5 bayiva incasa yelizwi elihle likaThixo, kwanamandla ephakade eliza kubakho,
6:6 baza babuya bakreqa: akunakwenzeka ukuba babuye bahlaziyelwe enguqukweni; ekubeni bephinda ukuzibethelelela emnqamlezweni uNyana kaThixo, bamhlaze ekuhleni.
6:7 Kuba umhlaba lo, uyiselayo imvula eza futhi phezu kwawo, uvelise imifuno elungele bona abo ulinywa nokulinywa ngenxa yabo, wamkela intsikelelo kuThixo;
6:8 ke, othi uvelise imithana enameva neenkunzane, awunto yanto, ukufuphi nengqalekiso; esiphelo sisa ekutshisweni.
6:9 Ke ngani nina, zintanda, sikholose ngelokuthi, nineendawo ezilungileyo kunezo, iindawo eziyelelene nosindiso, nakuba sisenjenje ukuthetha;
6:10 kuba akanantswela-bulungisa uThixo, ukude awulibale umsebenzi wenu, nomzamo wothando enalubonakalalisa kulo igama lakhe, nabalungiselelayo nje abangcwele, nisamana nibalungiselela.
6:11 Sinqwenela ke, ukuba ulowo kuni alubonakalalise kwaolo lukhuthalo, asingise kwinzaliseko yethemba, ade ase ekupheleni, ukuze ningabi ngababuthuntu;
6:12 ke nibe ngabaxelisa abo bathi, ngokholo nangokunyamezela, bawadla ilifa amadinga.
6:13 Kuba wathi uThixo, akumbeka ngedinga uAbraham, ekubeni bekungekho namnye umkhulu kunaye angamfungayo, wazifunga yena,
6:14 esithi, Inene, ndiya kuthi, ndisikelela, ndikusikelele; ndithi, ndisandisa, ndikwandise.
6:15 Waza ngokunjalo, enokunyamezela, walifumanisa idinga.
6:16 Kuba abantu okunene bafunga lowo umkhulu kubo, sithi kubo isifungo siphelise yonke impikiswano, sise engqinisekweni.
6:17 Uthe ngoko uThixo, enga angathi ngokukhona kugqithiseleyo akubonakalalise kwiindlalifa zedinga ukungaguquleki kwecebo lakhe, wasuka walamla ngesifungo;
6:18 ukuze kuthi, ngezinto ezimbini ezingenakuguquleka, angenako ukuxoka ngazo uThixo, sithi thina, basindileyo, sabamba ithemba elibekwe phambi kwethu, sibe novuselelo olunamandla;
6:19 ithemba ke esinalo ngokweankile yomphefumlo, linqabile, likwaqinile, lingena liye ngaphaya kwesikhuselo;
6:20 apho umanduleli uYesu wangena khona ngenxa yethu, ethe, ngokohlobo lukaMelkitsedeke, waba ngumbingeleli omkhulu osa ephakadeni.
7:1 Kuba lo Melkitsedeke, kumkani weSalem, mbingeleli kaThixo Osenyangweni, wahlangabezanayo noAbraham, ebuya evela ekubulaleni ookumkani, wamsikelela;
7:2 awathi uAbraham wamabela nesishumi sezinto zonke (esithi okunene, ukuqala ukuthetha ngentetho evakalayo, ngukumkani wobulungisa, kodwa kamva abe nangukumkani weSalem, oko kukuthi, ngukumkani woxolo;
7:3 engenayise, engenanina, engenamlibo wakuzalwa, engenasiqalo samihla, engenasiphelo sabomi, enziwe wafana naye uNyana kaThixo): lo uhleli engumbingeleli ngokungapheliyo.
7:4 Bonani ke ukuba mkhulu kwalowo, wathi uAbraham umawokhulu wamnika nesishumi emaxhobeni, awona alinqatha.
7:5 Abo okunene bakoonyana bakaLevi, babamkelayo ububingeleli, banomthetho wokubanga isishumi kubo abantu ngokomthetho; oko kukuthi, kubo abazalwana babo, nakuba bephume esinqeni sika-Abraham.
7:6 Kodwa yena, ongenamlibo wakuzalwa uphumayo kubo, ubange isishumi kuAbraham, wasikelela lowo unamadinga.
7:7 Ke ngokungenakuphikwa, encinane into isikelelwa yeyona inkulu.
7:8 Kananjalo apha okunene ngabantu abanokufa, abathabatha isishumi; kodwa khona apho ngongqinelweyo ukuba udla ubomi.
7:9 Ukutsho ke ndithi, kubangwe ngoAbraham isishumi nakuLevi, lo wamkelayo izishumi;
7:10 kuba ubesesinqeni sikayise, oko uMelkitsedeke wamhlangabezayo.
7:11 Ke ngoko, ukuba okunene inzaliseko ibingabakho ngobubingeleli bakwaLevi (kuba abantu bewiselwe owobubingeleli umthetho), bekusafuneka ngantoni na ke, ukuba kubuye kuvele mbingeleli wumbi ngokohlobo lukaMelkitsedeke, angabizwa ngokohlobo luka-Aron?
7:12 Kuba, ububingeleli baguqulwa nje, kufuneka ukuba kuguqulwe nomthetho.
7:13 Kuba lowo, zithethwa ngaye ezi zinto, waye engowasizwe simbi, ebekungekho namnye kuso ubesinyamekele isibingelelo.
7:14 Kuba kusekuhleni kanye, ukuba iNkosi yethu iphume kwesikaYuda isizwe, eso angathethanga nto ngaso uMoses ngobubingeleli.
7:15 Kwaza kwasekuhleni ngakumbi, ukuba kuvela mbingeleli wumbi, ngokokufana noMelkitsedeke,
7:16 ongathanga amiswe ngokomyalelo womthetho ongowenyama; wamiswa ngokwamandla obomi obungenakupheliswa.
7:17 Kuba ungqina ngokuthi, Wena ungumbingeleli ngonaphakade, Ngokohlobo lukaMelkitsedeke.
7:18 Kuba okunene kutshitshiswa umthetho owandulelayo, ngenxa yokuswela amandla, nokungancedi lutho kwawo
7:19 (kuba umthetho lowo awuzalisanga nto); ke kungeniswe phezu kwawo elona themba lilungileyo; esisondela ngalo kuye uThixo.
7:20 Kanjalo, ngangokuba engamiswanga, kungabangakho sifungo (kuba bona aba okunene benziwe ababingeleli kungafungwanga;
7:21 kodwa yena umiswe ngokufunga kwalowo wathi kuye, Yafunga iNkosi, ayiyi kuzohlwaya: Wena ungumbingeleli ngonaphakade, ngokohlobo lukaMelkitsedeke):
7:22 ngangoko ke uYesu waba ngummeli wowona ulungileyo umnqophiso.
7:23 Bathe bona ababingeleli baba baninzi, ngenxa yokuba ukufa kwakungavumi ukuba bahlale behleli;
7:24 ke yena, ngenxa yokuba ehleli ngonaphakade, unobubingeleleli obungenakudlula.
7:25 Ngoko unako nokubasindisa kanye abo bezayo ngaye kuThixo, ehlala ehleli nje ukuba abathethelele.
7:26 Kuba ubesifanele umbingeleli omkhulu onjalo, ongcwele, ongenabubi, ongenabala, owahlukileyo kubo aboni, othe waba ngaphezu kwalo izulu;
7:27 ekungafunekiyo ukuba athi imihla ngemihla, njengababingeleli abakhulu abaya, anyuse kuqala amadini ngenxa yezono ezizezakhe, andule ukunyusa ngenxa yezabantu; kuba oko wakwenza kwaba kanye, ekuzinyuseni ngokwakhe ngokwedini.
7:28 Kuba umthetho umisa abantu benobulwelwe, babe ngababingeleli abakhulu; ke lona ilizwi lesifungo, esingasemva komthetho, limise uNyana, egqibelele ngonaphakade.
8:1 Ke kaloku, eyona nto iyintloko kwezi zinto zithethwayo yile: Sinombingeleli omkhulu onje, othe wahlala phantsi ngasekunene kwetrone yobuKhulu emazulwini,
8:2 ongumbusi wengcwele, nowomnquba wenyaniso owamiswayo yiNkosi, awamiswa ngumntu.
8:3 Kuba wonke umbingeleli omkhulu umiselwa ukuba asondeze iminikelo kwanamadini; ekuthe ngenxa yoko kwafuneka ukuba naye lo abe nento ayisondezayo.
8:4 Kuba okunene, ukuba ebesemhlabeni, ubengayi kukha abe mbingeleli, bekho nje ababingeleli abayisondezayo iminikelo ngokomthetho:
8:5 bona bathi bakhonze umzekelo nesithunzi sezinto zasemazulwini, kwanjengokuba uMoses wayehlatyelwe nguThixo, xa abeza kuwufeza umnquba; kuba wathi, Khangela ukuba uzenze zonke izinto ngokomfuziselo owawuboniswayo entabeni.
8:6 Kodwa kungoku, uzuze umbuso ogqithiseleyo kulowo, kangangokuba engumlamleli womnqophiso olungileyo ngakumbi, wona usekwe phezu kwawona madinga alungileyo.
8:7 Kuba, ukuba ubungenakusoleka lowo wokuqala, ubungayi kufunelwa ndawo owesibini.
8:8 Kuba uthi kubo, esola, Yabona, kuza imihla, itsho iNkosi, Endiya kuzalisekisa phezu kwendlu kaSirayeli, naphezu kwendlu kaYuda, umnqophiso omtsha;
8:9 Ungahambi ngokomnqophiso endawenzela ooyise, Mini ndababamba ngesandla, ukuba ndibakhuphe emhlabeni waseYiputa; Ngokuba bengahlalanga emnqophisweni wam bona, Ndaza nam andabakhathalela; itsho iNkosi;
8:10 Ngokuba nangu wona umnqophiso, endiya kuwenzela indlu kaSirayeli Emva kwaloo mihla, itsho iNkosi: Ndiya kuthi, ndiyibeke imithetho yam engqondweni yabo, Ndiyibhale ezintliziyweni zabo, Ndibe nguThixo kubo, Nabo babe ngabantu kum.
8:11 Kanjalo abayi kukha bafundise elowo ummelwane wakhe, Elowo umzalwana wakhe, esithi, Yazi iNkosi; Ngokuba baya kundazi bonke, Bethabathela komncinane wabo, base komkhulu wabo.
8:12 Ngokuba ndiya kukuxolela ukungalungisi kwabo, Nezono zabo, nokuchasa kwabo umthetho, ndingabi sakukhumbula.
8:13 Ngokuthi oku, Omtsha, uwaluphalisile owokuqala. Ke loo nto yalupheleyo, yalixhego, iseyisondele ekuthini shwaka.
9:1 Ke ngoko nowokuqala umnqophiso wawunezimiselo zombuso, kwanendawo engcwele yehlabathi.
9:2 Kuba kwakhiwa umnquba lowo. Igumbi lokuqala lalinesiphatho sezibane, kwanetafile, nesiboniso sezonka; lona kuthiwa yingcwele.
9:3 Emva ke kwesesibini isikhuselo, kwabakho umnquba lo kuthiwa yingcwele kangcwele;
9:4 unesibingelelo segolide sokuqhumisa; nayo ityeya yomnqophiso, yalekwe ngegolide ngeenxa zonke, inesitya segolide ngaphakathi esinemana, inentonga ka-Aron eyadubulayo, inawo amacwecwe omnqophiso.
9:5 Ke ngaphezu kwayo kwema iikerubhi zobuqaqawuli, zisibekele isicamagushelo; izinto ezo esingenakuthetha ngazo ngazinye ngoku.
9:6 Ke kaloku, zakubon ukuba zenziwe ngokunjalo ezo zinto, ababingeleli bangena okunene amaxa onke kowokuqala umnquba, beyifeza imibuso kaThixo.
9:7 Kodwa kowesibini kungena kube kanye ngomnyaka umbingeleli omkhulu yedwa, engangeni engenagazi, alisondezayo ngenxa yakhe, nangenxa yokungazi kwabantu.
9:8 Abe ngoku uMoya oyiNgcwele esazisa ukuthi, indlela eya kweyona ngcwele ayikabonakalaliswa, umnquba wokuqala usemi;
9:9 wona lo ungumzekeliso ozise exesheni elingeneyo, ekuthi ngalo kusondezwe iminikelo kwanamadini, izinto ezo ezingenako ngokwesazela ukumenza agqibelele lowo ukhonzayo;
9:10 ezithe, ndawonye nezinto ezidliwayo neziselwayo, neentlambululo ngeentlambululo, ezizizimiselo zenyama kuphela, zamiselwa ukuba kude kufike ixesha lolungiso.
9:11 Ke yena uKristu, efike wangumbingeleli omkhulu wazo izinto ezilungileyo eziza kubakho, uthe ngowona mkhulu ugqibeleleyo umnquba, ongenakwenziwa ngazandla, oko kukuthi, ongengowale ndalo,
9:12 wangena kwaba kanye kweyona ngcwele, kungengalo negazi leebhokhwe nelamathole, kungegazi elilelakhe; wafumana inkululo engunaphakade ngokusihlawulela.
9:13 Kuba, ukuba igazi leenkomo neleebhokhwe, nothuthu lwethokazi olufefa abaziinqambi, lungcwalisela ekuhlambululeni inyama:
9:14 lobeka phi na ukugqithisela lona igazi likaKristu, owazisondeza ngoMoya ongunaphakade, engenasiphako, kuye uThixo, ukusihlambulula isazela senu emisebenzini efileyo, ukuze nikhonze uThixo ophilileyo?
9:15 Nangenxa ke yoko, ungumlamleli womnqophiso omtsha, ukuze bathi abo babiziweyo (kwakubon,ukuba kubekho ukufa okuhlawulela izigqitho, ezibe ziphantsi kwawo umnqophiso wokuqala), balamkele idinga lelifa elingunaphakade.
9:16 Kuba apho kukhoyo umnqophiso womyoleli, kufuneka ukuba kucace ukufa kwalowo unqophisileyo.
9:17 Kuba umnqophiso uqiniseka bakuba befile, ekubeni ungaze ube namandla xenikweni asadla ubomi lowo unqophisileyo.
9:18 Ekuthe ngoko nowokuqala awasungulwa kungekho gazi.
9:19 Kuba kuthe, kwakubon ukuba umthetho wonke uxeliwe nguMoses ebantwini bonke ngokomyalelo, walithabatha igazi lamathole neleebhokhwe, ndawonye namanzi, noboya obubomvu, nehisope, wafefa incwadi ngokwayo, kwanabantu bonke;
9:20 esithi, Eli ligazi lawo umnqophiso, aniwisele umthetho ngawo uThixo.
9:21 Nomnquba ke, nazo zonke iimpahla zombuso, wazifefa ngokunjalo ngegazi.
9:22 Kananjalo ngokomthetho ndingade ndithi, zonke izinto ziphantse ukuba zihlanjululwe ngegazi; kungaphalalanga gazi, akubikho kuxolelwa.
9:23 Kwafuneka ngoko, ukuba okunene izizekelo zezinto ezisemazulwini zihlanjululwe ngezinto ezinjalo, kodwa zona iziqu zazo ezasemazulwini zihlanjululwe ngamadini alungileyo kunalawo.
9:24 Kuba uKristu akangenanga kweyona ngcwele inokwenziwa ngezandla, engumfuziselo weyenyaniso; ungene kuwo amazulu ngokwawo, ukuba abonakale ngoku ebusweni bukaThixo ngenxa yethu.
9:25 Kananjalo akangenanga ukuze azisondeze futhi, njengokuba umbingeleli omkhulu ebengena kweyona ngcwele iminyaka ngeminyaka, enegazi lenye into;
9:26 okanye ange emelwe kukuba abe ebeve ubunzima futhi, kuseloko lasekwayo ihlabathi. Ke uthe ngoku, ekufinyezweni kwawo amaphakade, wabonakalaliswa kwaba kanye, ukuba atshitshise isono ngelilelakhe idini.
9:27 Ke kwanjengokuba ke abantu bemiselwe ukuba bafe kube kanye, ize ke emveni koko ibe ngumgwebo:
9:28 ngokunjalo uKristu, esondezwe kwaba kanye, ukuba asithwale asisuse isono sabaninzi, uya kuthi okwesibini, ngaphandle kwesono, abonakale kwabo bamlindileyo, ezisa usindiso.
10:1 Kuba umthetho, unesithunzi nje sodwa sezinto ezilungileyo eziza kubakho, ungenaso sona isimilo sazo izinto, awuze ube nako, iminyaka ngeminyaka, ngaloo madini bawasondeza ngokungapheliyo, ukubenza bagqibelele abo basondelayo.
10:2 Okanye ange engayekwanga na ukusondezwa, ngenxa yokuba abo bakhonzayo, behlanjululwe nje kwaba kanye, bengasenasazela sazono?
10:3 Kusuke kuwo apho kubekho ukukhunjuzwa kwezono iminyaka ngeminyaka.
10:4 Kuba akunakwenzeka ukuthi igazi leenkomo neleebhokhwe lisuse izono.
10:5 Kungoko, akungena ehlabathini, athi, Akuthandanga mbingelelo, namnikelo wakudla, Ke undilungisele umzimba;
10:6 Amadini atshiswayo kuphele, nangawesono, akukholiswanga ngawo.
10:7 Ndaza ndathi, Yabona, ndiyeza (Encwadini esongwayo kubhalwe ngam), Ndiza kwenza ukuthanda kwakho, Thixo.
10:8 Esithi nje ngentla, Imibingelelo, neminikelo yokudla, namadini atshiswayo kuphele, nangawesono, akuwathandanga, akukholiswanga ngawo (wona lawo asondezwayo ngokomthetho),
10:9 ubuye athi, Yabona, ndiza kwenza ukuthanda kwakho, Thixo. Ususa okokuqala, ukuze amise okwesibini.
10:10 Esithe, ngokokuthanda kwakhe, sangcwaliswa ngokusondezwa komzimba kaYesu Kristu, kwaba kanye.
10:11 Wonke ke ongumbingeleli uma okunene imihla ngemihla ebusa, ewasondeza futhi kwawona loo madini, angenako nakanye ukususa isono.
10:12 Kodwa yena lo, esondeze idini lalinye ngenxa yezono, usuke wahlala phantsi ngasekunene kukaThixo ngokungapheliyo;
10:13 okokugqibela elinde ukuba zide iintshaba zakhe zenziwe isihlalo seenyawo zakhe.
10:14 Kuba ngamnikelo mnye ubenze bagqibelela ngokungapheliyo abo bangcwaliswayo.
10:15 Uyasingqinela ke naye uMoya oyiNgcwele; kuba, emveni kokuba etshilo ngenxa engaphambili ukuthi,
10:16 Nangu wona umnqophiso, endiya kuwenza nabo Emva kwaloo mihla, itsho iNkosi, Ndiya kuyibeka imithetho yam ezintliziyweni zabo, Ndiya kuyibhala ezingqondweni zabo, ubuya athi,
10:17 Izono zabo nokuchasa umthetho kwabo ndingabi sakukhumbula.
10:18 Ke apho uxolelo lwezo zinto lukhona, akusekho mnikelo ngenxa yesono.
10:19 Ngoko, bazalwana, sinokungafihlisi nje ukungena kweyona ngcwele ngalo igazi likaYesu,
10:20 ngendlela entsha, ephilileyo, awayisungulela thina, iphumela esikhuselweni, oku kukuthi, enyameni yakhe;
10:21 sinombingeleli omkhulu nje phezu kwendlu kaThixo:
10:22 masisondele sinentliziyo eyinyaniso, sinenzaliseko yokholo, sifefiwe iintliziyo zethu, sisusiwe isazela esingendawo. Masithi, sihlanjiwe nje umzimba ngamanzi amhlophe,
10:23 silubambe uvumo lwethu lwethemba, lungabi nakuxengaxenga; kuba uthembekile lowo wabeka ngedinga.
10:24 Kanjalo masinyamekelane, ukuba silolane eluthandweni nasemisebenzini emihle;
10:25 singakuhilizeli ukuhlanganisana kwethu, njengesiko labanye. Masivuselelane kube kokukhona, niyibona nje ukuba imini leyo iyasondela.
10:26 Kuba, xa sithi sone ngabomi, emveni kokuba sakwamkelayo ukwazi inyaniso, akusasele dini ngenxa yezono;
10:27 sekusele ke ukulinda okoyikekayo kakhulu, umgwebo nomsindo womlilo, oza kudla abo bachasileyo.
10:28 Umntu obegiba okaMoses umthetho, ubebulawa kungekho tarhu, ngezwi lamangqina amabini, nokuba mathathu.
10:29 Niba wobeka phi na ke ukufanelwa kukubethwa okubi ngakumbi, lo umnyathelele phantsi uNyana kaThixo, walibalela ekuthini liyinqambi igazi lomnqophiso athe wangcwaliswa ngalo, wamgxeka uMoya wobabalo?
10:30 Kuba siyamazi lowo watshoyo ukuthi, Impindezelo yeyam, kuya kubuyekeza mna, itsho iNkosi. Kananjalo wathi, INkosi iya kubagweba abantu bayo.
10:31 Kuyoyikeka ke ukweyela ezandleni zoThixo ophilileyo.
10:32 Zikhumbuzeni ke imihla yangaphambili, enakhanyiselwa ngayo, nanyamezela umzamo omkhulu weentlungu;
10:33 enaphatha ukuthi nenziwe isibonelo ngeengcikivo kwaneembandezelo, naphatha ukuthi nibe ngamadlelana nabo bahamba ngokunjalo.
10:34 Kuba navelana nam ndisezintanjeni; kananjalo nakwamkela ngovuyo ukuphangwa kweempahla zenu, nisazi ukuba ninayo kuni ngokwenu emazulwini eyona mpahla ilungileyo, ihlala ihleli.
10:35 Musani ukukulahla ngoko ukungafihlisi kwenu, kona kunokwamkela umvuzo omkhulu.
10:36 Kuba kufuneka ukuba nibe nomonde, ukuze nithi, nakuba nikwenzile ukuthanda kukaThixo, nizuzane nalo idinga.
10:37 Kuba kusaya kuba mzuzwana mncinanana, Athi lowo uzayo afike, angalibali.
10:38 Ke lowo ulilungisa uya kudla ubomi obuphuma elukholweni; Ukuba ke uthe wahlehla, awuyi kukholiswa nguye umphefumlo wam.
10:39 Ke thina asingabahlehla baye entshabalalweni; singabokholo olusa ekuzuzeni umphefumlo.
11:1 Ukholo ke kukukholosa ngezinto ezithenjiweyo; kukweyiseka bubukho bezinto ezingabonwayo.
11:2 Kuba amanyange angqinelwa ngokuba nalo olo.
11:3 Ngokholo siyaqonda ukuba indalo le yonke yenziwe yabakho ngelizwi likaThixo, ukuze izinto ezi zibonwayo zibe aziphume kwezibonakalayo.
11:4 Ngokholo uAbheli wasondeza kuye uThixo umbingelelo ogqithileyo kunokaKayin, awangqinelwa ngawo ukuba ulilungisa, uThixo wayingqinelayo nje iminikelo yakhe; ngalo ke, efile nje, usathetha.
11:5 Ngokholo uEnoki wafuduselwa emazulwini ukuba angaboni kufa; akaba nakufunyanwa ke, ngenxa enokuba uThixo wamfudusayo; kuba ngaphambi kokufuduswa kwakhe, wangqinelwa ukuba umkholise kakuhle uThixo.
11:6 Ke, lungekho ukholo, akunakubakho ukumkholisa kakuhle; kuba lowo uzayo kuThixo, umelwe kukukholwa ukuba ukho, nokuba ungumvuzi wabo bamfunayo.
11:7 Ngokholo uNowa, ehlatyelwe nguThixo ngazo izinto ebezingekabonwa, wathi ngokoyika uThixo wawakha umkhombe wokusindisa indlu yakhe, awathi ngalo waligweba ihlabathi, waba yindlalifa yobulungisa obungokokholo.
11:8 Ngokholo uAbraham wathi, akubizwa, Wakululamela ukuba aphume, aye kuloo ndawo abeza kuyamkela ukuba ibe lilifa; waphuma ke, engazi kakuhle nalapho aya khona.
11:9 Ngokholo waba ngumphambukeli emhlabeni wedinga, wanga ukowasemzini, ehleli eminqubeni, ndawonye noIsake noYakobi, beziindlalifa zalo elo dinga ndawonye naye;
11:10 kuba wayewulindele umzi lo uneziseko, ungcibi, umbangi wawo, inguThixo.
11:11 Ngokholo noSara ngokwakhe wamkela amandla okumisa umzi, waza wazala, liseligqithile ixesha lokuba amithe, ekubeni wambalela ekuthini uthembekile lowo wabekayo ngedinga.
11:12 Kungoko kwazalwayo ngamnye, engofileyo ke lowo, into engangeenkwenkwezi zezulu ukuba yintabalala, nanjengentlabathi eselunxwemeni lolwandle, engenakubalwa.
11:13 Aba bonke bafa ngokokholo, bengawafumananga amadinga; besuka bawabona kude, bakholosa, bathakazela, bavuma ukuba bangabasemzini, balundwendwe emhla beni.
11:14 Kuba abo bathetha izinto ezinjalo, babonakalalisa ukuba bangxamele ikowabo.
11:15 Ke, ukuba okunene babekhumbula elo babephuma kulo, ngebaba nethuba lokubuyela kulo.
11:16 Kodwa ngoku bazolulela kwelona lilungileyo, oko kukuthi, kwelasemazulwini. Kungoko uThixo angenazintloni ngabo, ukuba kuthiwe unguThixo wabo, kuba ebalungisele umzi.
11:17 Ngokholo uAbraham wamnikela uIsake, akulingwa; waye, owawamkelayo ngovuyo amadinga lawo, enikela okuphela kwawamzalayo;
11:18 ekwakuthethwe kuye kwathiwa, Iya kubizwa ngoIsake imbewu yakho;
11:19 ecamanga ngokuthi, uThixo unako ukuvusa nakwabafileyo; apho athe ngoko Wamzuza ngokomzekeliso.
11:20 Ngokholo uIsake wabasikelela uYakobi noEsawu, ngazo izinto eziza kubakho.
11:21 Ngokholo uYakobi uthe, xa aqhawukayo, wabasikelela oonyana bakaYosefu ngabanye, waqubuda esimelele ngentonga yakhe.
11:22 Ngokholo uYosefu uthe, xa abhubhayo, wakukhankanya ukuphuma koonyana bakaSirayeli, wawisa umthetho ngawo amathambo akhe.
11:23 Ngokholo uMoses uthe, akuba ezelwe, wafihlwa iinyanga zantathu ngabazali bakhe, ngenxa enokuba bambona ukuba ungumntwana omhle, abasoyika isimiselo sokumkani.
11:24 Ngokholo uMoses uthe, akuba mkhulu, akavuma ukubizwa ngokuthi ungunyana wentombi kaFaro;
11:25 enyula kanye ukuba aphathwe kakubi, ndawonye nabantu bakaThixo, kunokuba axhamle izono okomzuzwana;
11:26 ekubalele ukungcikivwa kukaKristu kububutyebi obungaphezu kobutyebi baseYiputa, kuba wayekhangele ukwamkela umvuzo.
11:27 Ngokholo wayishiya iYiputa, akawoyika umsindo wokumkani; kuba wakrota, wanga uyambona lowo ungenakubonwa.
11:28 Ngokholo uyenzile ipasika nokutshizwa kwegazi, ukuze lowo wayewatshabalalisa amazibulo angawachukumisi.
11:29 Ngokholo baluwela uLwandle oluBomvu, kwanga kusemhlabeni owomileyo; athe amaYiputa, akukulinga oko, antywiliselwa.
11:30 Ngokholo zawa iindonga zaseYeriko, zakuba zijikeleziwe iimini ezisixhenxe.
11:31 Ngokholo uRahabhi ihenyukazi akatshabalalanga nabo bangevayo, akuba ezamkele iintlola ngoxolo.
11:32 Ndisathetha ntoni na? Kuba ndingaphelelwa lixesha ndibalisa ngoGidiyon, kwanoBharaki, noSamson, noYifeta, kwanoDavide, noSamuweli, nangabo abaprofeti;
11:33 abathe ngokholo beyisa izikumkani, basebenza ubulungisa, bazuzana namadinga, bavingca imilomo yeengonyama,
11:34 bacima amandla omlilo, basinda kwiintlangothi zekrele, bomelela ekubeni bebeswele amandla, baba ngamagorha emfazweni, bagxotha imikhosi yabasemzini.
11:35 Abafazi babazuza abafileyo babo bevukile; abanye ke batyakatywa, bengalwamkelanga ukhululo, ukuze bazuzane nolona luvuko lululo.
11:36 Bambi ke benziwa intlekisa, batyakatywa; phezu koko ke baviswa imixokelelwane nentolongo;
11:37 baxulutywa ngamatye; basarhwa; bahendwa; bafa kukubulawa ngekrele; bahamba ngeengubo zeegusha nangeengaga zeebhokhwe, beswele, bebandezelwe, bephathwa kakubi
11:38 (elalingabafanele ihlabathi), bedinga koozintlango, noozintaba, noomiqolomba, nakwimingxuma yomhlaba.
11:39 Aba ke bonke bathi, nakuba babengqinelwe ngalo ukholo, abazuzana nalo idinga,
11:40 uThixo esazalelele thina ngeyona nto ilungileyo, ukuze bangenziwa bagqibelele ngaphandle kwethu.
12:1 Ngako oko ke, sinelifu elingakanana nje elisingqongileyo lamangqina, masithi nathi, siwubekile nxamnye wonke umthwalo, naso isono esinokusirhawula ngokusisulu, silubaleke ngomonde ugqatso olubekwe phambi kwethu;
12:2 sise amehlo kuyo iMbangi noMgqibelelisi wokholo lwethu, uYesu, owathi, ngenxa yovuyo olwalubekwe phambi kwakhe, wawunyamezela umnqamlezo, elidelile ihlazo, waza wahlala phantsi ngasekunene kwetrone kaThixo.
12:3 Ewe, mqondeni lowo ukunyamezeleyo ukumphikisa okungaka kwaboni, ukuze ningadinwa, ingatyhafi imiphefumlo yenu.
12:4 Anikachasi kude kube segazini, nizamana naso isono.
12:5 Kananjalo senilulibele uvuselelo olu, luthetha kuni ngathi kukoonyana, lusithi, Nyana wam, musa ukukucekisa ukuqeqesha kweNkosi, Kananjalo ungatyhafi wakohlwaywa yiyo;
12:6 Kuba lowo imthandayo iNkosi iyamqeqesha, Ibatyakatye ke bonke oonyana ebamkelayo.
12:7 Ukuba ninyamezela uqeqesho, uThixo woba uniphethe njengoonyana; kuba nguwuphi na unyana ongaqeqeshwayo nguyise?
12:8 Ukuba ke aniqeqeshwa, abathe baba ngamadlelane ngalo bonke, noba nina niyimigqakhwe ngoko, aningoonyana.
12:9 Kananjalo sibe sinabo oobawo benyama okunene besiqeqesha, sabahlonela; asiyi kuthi ngakumbi na sithobele uYise woomoya bonke, sidle ubomi?
12:10 Kuba bona okunene basiqeqesha imihla embalwa, ngokokuzithandela kwabo, kodwa yena usiqeqeshela okusilungeleyo, ukuze sahlulelane ngobungcwele bakhe.
12:11 Lonke ke uqeqesho okunene ngokwakalokunje alubonakali luluvuyo, lubonakala luyintlungu; kodwa kamva lubanika isiqhamo esiluxolo, oko kukuthi sobulungisa, abo baqhelisiweyo lulo.
12:12 Kungoko endithi, Zimiseni izandla eziwileyo, namadolo anedumbe;
12:13 iinyawo zenu nizenzele imizila ethe tye, ukuze into eqhwalelayo ingaphambuki endleleni, kanye ke iphiliswe.
12:14 Phuthumani uxolo nabo bonke, nobungcwele, ekungekho namnye uya kuyibona iNkosi, engenabo;
12:15 nivelela, ukuze kungabikho bani usilelayo elubabalweni lukaThixo, kungabikho ngcambu yabukrakra, ithi ivele ihlume, inikhathaze, bathi abaninzi badyojwe yiyo;
12:16 kungabikho bani ulihenyu, nokuba ngumhlambeli, njengoEsawu, owathi ngenxa yentwana yokudla wananisa ngobuzibulo bakhe.
12:17 Kuba niyazi ukuba wathi kamva, ethanda ukuyidla ilifa intsikelelo, walahlwa; kuba akafumananga thuba languquko, noko wayingxamelayo ngeenyembezi.
12:18 Kuba anisondelanga ntabeni iphathwayo, itshayo ngumlilo, nasithokothokweni, na bumnyameni, naluqhwitheleni,
12:19 nasandini saxilongo, nasithongeni samazwi, abathe abo basivayo bacela kabukhali, ukuba kungabi sathethwa lizwi kubo.
12:20 Kuba babengenakukuthwala oko babeyalwa ngako; nokuba ithe inkomo yayichukumisa intaba, ibiya kuxulutywa ngamatye, ithi mhlawumbi ibinzwe ngomkhonto;
12:21 yaza loo nto yabonakalayo yoyikeka, kangangokuba uMoses athi, Ndiyoyika kakhulu, ndiyagubha.
12:22 Nisuke nina nafika eZiyon, entabeni nasemzini woThixo ophilileyo, kwiYerusalem yasemazulwini, nakumawakawaka ezithunywa zezulu,
12:23 kwingqungquthela, nakwibandla lamazibulo abhaliweyo emazulwini, nakuThixo, uMgwebi wabo bonke, nakoomoya bamalungisa agqibeleleyo,
12:24 nakuMlamleli womnqophiso omtsha, uYesu, nakwigazi lokufefa, elithetha ezona zinto zilungileyo kunelika-Abheli.
12:25 Lumkani, ningamali lowo uthethayo. Ukuba ke abo, bamalayo lowo wahlabayo izihlabo emhlabeni, abasindanga, kobeka phi na ke ukugqithisela kokungasindi kwethu, thina bamnikela umva lowo uhlaba esemazulwini;
12:26 olizwi oko lawuzamazamisayo umhlaba; ngoku ke ubeke ngedinga, esithi, Kusaya kuba ngumzuzwana endiya kuthi mna ndinganyikimisi mhlaba wodwa, ndinyikimise nalo izulu.
12:27 Oku kuthi ke, Kusaya kuba ngumzuzwana, kubonakalalisa ukuguqulwa kwezinto ezizanyazanyiswayo, ngathi kokwezenziweyo, ukuze zihlale zona ezingenakuzanyazanyiswa.
12:28 Masithi ngoko, sisamkela ubukumkani obungenakuzanyazanyiswa nje, sibe nombulelo, simkhonze ngawo uThixo ngokukholekileyo, sinokuhlonela nokoyika;
12:29 kuba uThixo wethu ungumlilo odlayo.
13:1 Uthando lobuzalwana maluhlale luhleli.
13:2 Musani ukukulibala ukubuka iindwendwe; kuba ngokwenjenjalo inxenye ibuke izithunywa zezulu, ingazi.
13:3 Bakhumbuleleni abakhonkxiweyo, ninge nikhonkxiwe nani; nabo ke baphathwa kakubi, njengokuba nisemzimbeni nani.
13:4 Umtshato mawubekeke ngeendlela zonke, nesilili masingadyojwa; ke abenza umbulo nabakrexezi, uThixo uya kubagweba.
13:5 Isimilo senu masibe sesingathandi mali, yanelani zizinto eninazo; kuba etshilo yena ukuthi, Andiyi kukha ndikuyekele; wabuya wathi, Andiyi kukha ndikushiye;
13:6 ngokokude somelele sithi, INkosi ilusizo lwam, andiyi koyika; Wondenza ntoni na umntu?
13:7 Bakhumbuleleni abakhokeli benu, abalithethayo kuni ilizwi likaThixo; nisingasinga impumelelo yehambo yabo, nixelise bona elukholweni lwabo.
13:8 UYesu Kristu ukwanguye izolo, nanamhla, ase nakuwo amaphakade.
13:9 Musani ukuphetshethwa ziimfundiso ngeemfundiso nezingezizo; kuba kuhle ukuba intliziyo iqine lubabalo; kungabi ngeento ezidliwayo, abangancedekanga zizo abo bahamba kuzo.
13:10 Sinesibingelelo thina, abangenagunya lakudla kuso abo bakhonza umnquba.
13:11 Kuba ezo zinto ziphilileyo, zigazi lazo lingeniswa ngenxa yesono kweyona ngcwele nguye umbingeleli omkhulu, imizimba yazo itshiselwa ngaphandle kweminquba.
13:12 Kungoko athe noYesu, ukuze abangcwalise abantu ngelilelakhe igazi, weva ubunzima ngaphandle kwesango.
13:13 Masiphume ke ngoko siye kuye ngaphandle kweminquba, sithwele ingcikivo yakhe.
13:14 Kuba apha asinamzi uhleliyo, singxamele lowo uza kuza.
13:15 Ngoko masithi ngaye sinyuse ngamaxesha onke kuye uThixo umbingelelo wendumiso, oko kukuthi, isiqhamo somlomo olivumayo igama lakhe.
13:16 Ke ukwenza okuhle nobudlelane, musani ukukulibala; kuba imibingelelo enjalo uyakholiswa kakuhle yiyo uThixo.
13:17 Bathambeleni abakhokeli benu, nibathobele; kuba bona abalali, ngenxa yemiphefumlo yenu, ngokwabaya kuphendula, ukuze bakwenze oko bevuyile, bengancwini; kuba anisizakali kuko oko.
13:18 Sithandazeleni; kuba sikholosekile kukuthi sinesazela esilungileyo, singa ezintweni zonke singahamba kakuhle.
13:19 Ndiyavuselela ke ngokugqithiseleyo, ukuba nikwenze oko, ukuze ndibuyiselwe kuni kamsinyane.
13:20 Ke kaloku uThixo woxolo, lowo wamvusayo kwabafileyo uMalusi oMkhulu wezimvu, ngegazi lomnqophiso ongunaphakade,
13:21 iNkosi yethu uYesu, wanga anganilungisa, nigqibelele emisebenzini yonke elungileyo, ukuze nikwenze ukuthanda kwakhe, esenza ngaphakathi kwenu oko kukholekileyo emehlweni akhe, ngoYesu Kristu. Kuye makubekho uzuko, luse emaphakadeni asemaphakadeni. Amen.
13:22 Ndiyanivuselela ke nina, bazalwana, linyamezeleni ilizwi lovuselelo olu; kuba ke ndinibhalele ngokufutshane.
13:23 Yazini ukuba umzalwana wethu uTimoti ukhululwe; endothi, xa angaba uthe wafika kamsinya, ndinibone ndinaye.
13:24 Babuliseni bonke abakhokeli benu, nabo bonke abangcwele. Bayanibulisa abavela eItaliya.
13:25 Ubabalo malube nani nonke. Amen.


text:
Bazali—Yibani Ngabalusi Kubantwana Benu
“Umele uyazi imbonakalo yomhlambi wakho.”—IMIZE. 27:23.
1, 2. (a) Abalusi abangamaSirayeli babesenza wuphi umsebenzi? (b) Abazali bafana njani nabalusi?
KWASIRAYELI mandulo, abalusi babephila ubomi obunzima. Ngaphezu nje kokunyamezela ubushushu nengqele, kwakufuneka bakhusele umhlambi kwizilwanyana nakubantu. Abalusi babezihlola rhoqo izimvu, bezama ukunyamekela naziphi na ezigulayo okanye ezenzakeleyo. Babewanyamekela ngokukhethekileyo amatakane kuba ayebuthathaka.—Gen. 33:13.
2 Ngeendlela ezininzi, abazali abangamaKristu baneempawu ezifana nezabalusi. Banembopheleleko yokukhulisela abantwana babo “kwingqeqesho nasekweyiselweni kwengqondo kuYehova.” (Efe. 6:4) Ngaba ngumsebenzi olula lo? Hayi! Abantwana bajamelene nobuxoki obusasazwa nguSathana kunye notyekelo lwesono abanalo. (2 Tim. 2:22; 1 Yoh. 2:16) Ukuba unabantwana, ungabanceda njani? Makhe sithethe ngezinto ezintathu onokuzenza ukuze ube ngumalusi kubantwana bakho—ukubazi, ukubondla nokubakhokela.
BAZI ABANTWANA BAKHO
3. Abazali banokuyazi njani imbonakalo yabantwana babo?
3 Umalusi onenkathalo uhlola nganye kwizimvu zakhe ngononophelo ukuze aqinisekise ukuba zisempilweni. Nawe unokwenza into efanayo kubantwana bakho. IBhayibhile ithi: “Umele uyazi imbonakalo yomhlambi wakho.” (IMize. 27:23) Ukuze ubazi abantwana bakho, umele wazi izinto abazenzayo nabazicingayo kunye neemvakalelo zabo. Unokuyenza njani loo nto? Eyona ndlela iluncedo kukuncokola nabo rhoqo.
4, 5. (a) Ngawaphi amacebiso anokunceda abantwana bakhululeke kubazali babo? (Jonga umfanekiso osekuqaleni.) (b) Yintoni oyenzileyo ukuze abantwana bakho bakhululeke kuwe?
4 Abanye abazali baye baqaphela ukuba, kuba nzima ukuncokola nabantwana babo xa sele befikisa—basenokuba neentloni zokuthetha ngezinto abazicingayo. Ukuba nabakho abantwana banjalo, yintoni onokuyenza? Kunokuba unyanzele umntwana wakho ukuba ancokole nawe ixesha elide ngemibandela enobuzaza, zama ukuncokola naye naxa nizipholele. (Dut. 6:6, 7) Kusenokufuneka uzame ixesha lokuba nenze izinto kunye. Nisenokuphuma kunye, nidlale kunye, okanye nenze umsebenzi wasekhaya. Ukuncokola ngamaxesha anjalo kunokubanceda abantwana bakhululeke.
5 Kuthekani ukuba umntwana wakho akakakhululeki ncam? Mhlawumbi unokuzama enye indlela. Ngokomzekelo, kunokuba ubuze intombi yakho ukuba belunjani usuku lwayo, yixelele ngolwakho. Mhlawumbi nayo inokutsho iqhabalake. Okanye xa ufuna ukwazi into ayicingayo umntwana wakho ngombandela othile, mbuze imibuzo ngendlela engazi kumfaka koneni. Usenokumbuza ukuba omnye wabahlobo bakhe ucinga ntoni ngaloo mbandela, uze emva koko ubuze ukuba ebenokumcebisa athini.
6. Kuthetha ntoni ukungeneka nokungasoloko uxakekile?
6 Kakade ke, ukuze abantwana bakho bathethe ngokukhululekileyo nawe, umele ube ngumntu ongenekayo nongasoloko exakekile. Xa abazali besoloko bexakekile, abantwana badla ngokuzigcina kubo iingxaki zabo. Kuthekani ngokungeneka? Kufuneka okungakumbi kunokusuka nje uthi, “Mntwanam, ungancokola nam nanini na.” Abantwana bakho bamele babone ukuba akuzi kuzijongela phantsi iingxaki zabo okanye ukhawuleze ucaphuke. Abazali abaninzi baye bangumzekelo omhle woku. UKayla oneminyaka eyi-19 uthi: “Akukho nto ndingenakuncokola ngayo noTata. Akandiqhawuli ndisathetha, akandigwebi; uyandimamela nje qha. Emva koko, uye andinike elona cebiso liza kundinceda.”
7. (a) Yiyiphi eyona ndlela ifanelekileyo yokuncokola nabantwana ngemibandela enjengokuthandana? (b) Yintoni enokwenza abantwana bangafuni ukucela amacebiso kubazali babo?
7 Kwanaxa uncokola nabantwana bakho ngezinto ezinobuzaza—njengokuthandana—kulumkele ukusoloko ugxininisa kwizinto abangamele bazenze, de ulibale ukubaxelela ngendlela efanelekileyo yokwenza izinto. Ngokomzekelo: Masithi uya kwivenkile yokutya uze ufumanise ukuba bakuxelela ngokutya okunetyhefu nje kuphela. Ngokuqinisekileyo ubuya kuyishiya loo venkile uze ukhangele enye. Abantwana bakho banokwenza into efanayo xa benokuza kuwe befuna amacebiso, suka wena ubanike uludwe lwezilumkiso. (Funda amaKolose 3:21.) Kunokuba wenjenjalo, zama ukuwuvelela macala onke umbandela. Omnye udade ogama linguEmily uthi: “Xa abazali bam bethetha nam ngokuthandana, abakwenzi kube ngathi yinto embi. Bandixelela indlela ekumnandi ngayo ukufunda umntu nokufumana iqabane lomtshato. Baye bandenza ndakwazi ukuncokola nabo ndikhululekile. Ngoku, kunokuba ndibafihlele, ndifuna ukubaxelela xa kukho umntu endithandana naye.”
8, 9. (a) Kunceda ngantoni ukubaphulaphula abantwana bakho, ungabaqhawuli besathetha? (b) Kukuncede njani wena ukubaphulaphula abantwana bakho?
8 Nawe unokubabonisa abantwana bakho ukuba uyangeneka ngokubaphulaphula ngenyameko. (Funda uYakobi 1:19.) UKatia, ongudade okhulisa umntwana yedwa, uthi: “Ndandikade ndikhawuleza ukukruquka yintombi yam. Ndandingayilindi nokuba igqibe ukuthetha. Ndandidinwa okanye ndingakhathali. Ekubeni ngoku nditshintshile, nomntwana wam utshintshile. Uyandimamela.”
9 Kwenzeka into efanayo nakuRonald, onentombi efikisayo. Uthi: “Xa wandixelela ukuba kukho umfana amthandayo esikolweni, ndaqala ndacaphuka. Kodwa xa ndacinga ngendlela uYehova anomonde ngayo kubakhonzi bakhe, ndaqonda ukuba kubhetele ndimyeke umntwana wam athethe agqibe ngaphambi kokuba ndimcebise. Ndanceda! Ndandiqala ukuyiqonda kakuhle indlela evakalelwa ngayo intombi yam. Yathi isakugqiba ukuthetha, kwalula ngam ukuba ndithethe nayo ngobubele. Ndothuka xa yalamkelayo icebiso lam. Yandixelela ukuba ifuna ukutshintsha iindlela zayo.” Ukuncokola rhoqo nabantwana bakho kukunceda uyazi into abayicingayo nendlela abavakalelwa ngayo. Uya kutsho ukwazi ukubacebisa kwizigqibo abazenzayo ebomini. *
BONDLE ABANTWANA BAKHO
10, 11. Unokubanceda njani abantwana bakho bangabhaduli?
10 Umalusi onenkathalo uyazi ukuba nayiphi na kwizimvu zakhe inokubhadula imke emhlambini. Isenokuthabatheka ngamadlelo aluhlaza, de imke mpela emhlambini. Ngendlela efanayo, ngokuthe ngcembe umntwana usenokuya ecezela kude, ngenxa yokuthabatheka lunxulumano okanye indlela yokuzonwabisa eyingozi. (IMize. 13:20) Unokuyinqanda njani imeko enjalo?
11 Xa ufundisa abantwana bakho, khawuleza ubancede kwinto obonayo ukuba basenokuchanabeka kuyo. Zama ukomeleza iimpawu zobuKristu esele benazo ezifuna ukuphuculwa. (2 Pet. 1:5-8) Elona xesha lihle lokwenza oku lunqulo lwentsapho. Xa babuthetha ngeli lungiselelo, Ubulungiseleli BoBukumkani bukaOktobha 2008 bathi: “Iintloko-ntsapho zikhuthazwa ukuba ziyithwale kakuhle imbopheleleko yazo phambi koYehova ukuze ziqiniseke ukuba rhoqo kuqhutywa isifundo seBhayibhile sentsapho esiyingenelo.” Ngaba uyalixhakamfula eli thuba lokwalusa abantwana bakho? Baya kuyixabisa indlela okubeka ngayo kwindawo yokuqala ukukhulisa ulwalamano lwabo noThixo.—Mat. 5:3; Fil. 1:10.
12. (a) Ukwenza unqulo lwentsapho rhoqo kubancede njani abantu abaselula? (Quka ibhokisi ethi “ Bayaluxabisa.”) (b) Lukuncede njani wena unqulo lwentsapho?
12 Khawuve ukuba wathini udade oselula ogama linguCarissa ngendlela uNqulo Lwentsapho oluyincede ngayo intsapho yakowabo. Uthi: “Iyandivuyisa into yokuba sikwazi ukuhlala phantsi sonke size sincokole. Isinceda sisondelelane size senze izinto esiya kuhlala sizikhumbula. UTata uyaqinisekisa ukuba silwenza qho uNqulo Lwentsapho. Kuyandikhuthaza ukubona indlela aluxabisa ngayo—kundenza ndiluxabise nam. Kundenza ndimhlonele ngakumbi uTata njengentloko-ntsapho.” UBrittney, naye ongudade oselula, uthi: “UNqulo Lwentsapho lundisondezile kubazali bam. Lundibonise ukuba banomdla kwiingxaki zam ibe bandikhathalele. Lusinceda sibe yintsapho emanyeneyo.” Kucacile ukuba, ukondla abantwana bakho—ngakumbi xa usebenzisa unqulo lwentsapho—yindlela ephambili yokuba ngumalusi onenkathalo. *
BAKHOKELE ABANTWANA BAKHO
13. Umntwana unokuncedwa njani afune ukukhonza uYehova?
13 Umalusi onenkathalo usebenzisa intonga ukuze alathise aze akhusele umhlambi wakhe. Eyona nto afuna ukuyenza kukukhaphela izimvu zakhe “edlelweni elilungileyo.” (Hez. 34:13, 14) Ngaba njengomzali, asilosukelo lwakho olo? Ufuna ukunceda umntwana wakho akhonze uYehova. Ufuna abantwana bakho bavakalelwe ngendlela awavakalelwa ngayo umdumisi, owathi: “Ukwenza ukuthanda kwakho, Thixo wam, kundiyolisile, nomthetho wakho ungaphakathi ezibilinini zam.” (INdu. 40:8) Abantu abaselula abavakalelwa ngolo hlobo baya kuzinikela kuYehova baze babhaptizwe. Bamele bakwenze oku xa bebadala ngokwaneleyo yaye befuna ukukhonza uYehova.
14, 15. (a) Yintoni abamele bazame ukuyenza abazali abangamaKristu? (b) Sisenokuba yintoni isizathu sokuba umntwana oselula abe namathandabuzo?
14 Kuthekani ukuba abantwana abenzi nkqubela—mhlawumbi de bathandabuze nonqulo lwabo? Zama ukubanceda bamthande uYehova uThixo baze babe nombulelo ngezinto azenzileyo. (ISityhi. 4:11) Ngexesha labo, baya kuzenzela isigqibo sokunqula uThixo.
15 Okwangoku, kuthekani ukuba abantwana bakho baqalisa ukuba namathandabuzo? Unokubanceda njani babone ukuba ukukhonza uYehova yeyona ndlela iphumelelayo ebomini yaye kunokubenza bonwabe? Zama ukuqonda eyona nto ibenza babe namathandabuzo. Ngokomzekelo, ngaba nyhani unyana wakho akavumelani neemfundiso zeBhayibhile, okanye ngaba ufuna nje isibindi sokukwazi ukuzithethelela koontanga? Ngaba nyhani intombi yakho iyathandabuza ukuba kububulumko ukuthobela imilinganiselo kaThixo, okanye ngaba nje iziva ililolo okanye ingamkeleki kwabanye?
16, 17. Abazali banokubanceda njani abantwana babo bayenze eyabo inyaniso?
16 Kungakhathaliseki ukuba isizathu yintoni, unako ukunceda umntwana ayeke ukuba namathandabuzo. Njani? Into eye yanceda abazali abaninzi kukumenza akhululeke umntwana ngokumbuza: “Uvakalelwa njani ngokuba ngumKristu? Kunaziphi iingenelo? Kubangela ziphi iingxaki? Ngaba iingxaki zokukhonza uThixo zininzi kuneengenelo, esizifumana ngoku nesizithenjisiweyo? Njani?” Kakade ke, le mibuzo umele uyibuze ngamazwi akho nangobubele, ube nomdla kuye, ungamncini umntwana wakho. Xa nincokola, usenokuthetha ngoMarko 10:29, 30. Abanye abaselula basenokufuna ukuzibhala phantsi iingcinga zabo—badwelise iingenelo kunye neengxaki. Ukubona izinto abazibhalileyo kusenokubanceda bakwazi ukucinga ngesicombululo seengxaki. Ukuba simele sifunde incwadi ethi Okufundiswa YiBhayibhile nethi “Uthando LukaThixo” nabantu abanomdla, kubekisele phi kubantwana bethu! Ngaba uyayenza loo nto?
17 Ethubeni, kuza kufuneka abantwana bakho bazenzele isigqibo sokuba baza kukhonza bani. Ungacingi ukuba baza kusuka bosuleleke lukholo lwakho. Bamele bayenze eyabo inyaniso. (IMize. 3:1, 2) Ukuba kubonakala ingenzeki loo nto emntwaneni wakho, kutheni ungabuyeli kwiimfundiso ezisisiseko? Mncede acinge ngemibuzo enjengale: “Ndazi njani mna ukuba uThixo ukho? Yintoni endenza ndeyiseke ukuba uYehova uThixo uyandixabisa? Kutheni ndikholelwa ukuba imilinganiselo kaYehova yenzelwe ukunceda mna?” Yiba ngumalusi onenkathalo ngokuba nomonde ebantwaneni bakho, uze ubancede babone ukuba ukukhonza uYehova yeyona ndlela igqwesileyo yobomi. *—Roma 12:2.
18. Abazali banokumxelisa njani uYehova, onguMalusi Omkhulu?
18 Onke amaKristu okwenene afuna ukuxelisa uMalusi Omkhulu. (Efe. 5:1; 1 Pet. 2:25) Abazali bamele bayazi imbonakalo yomhlambi wabo—abantwana babo abaxabisekileyo—baze benze konke okusemandleni ukuze babancede bafumane iintsikelelo abazibekelwe nguYehova. Ngoko ke, zama ngazo zonke iindlela ukuba ngumalusi kubantwana bakho ngokubakhulisela enyanisweni!
^ isiqe. 9 Ukuze ufumane amacebiso angakumbi, funda IMboniselo ka-Agasti 1, 2008, iphepha 10-12.
^ isiqe. 12 Ukuze ufumane inkcazelo engakumbi, funda inqaku elithi “Unqulo Lwentsapho Lubalulekile Ukuze Sisinde!” kwiMboniselo kaOktobha 15, 2009, iphepha 29-31.
^ isiqe. 17 Oku kuxutyushwa ngakumbi kwiMboniselo kaFebruwari 1, 2012, iphepha 18-21.


text:
Yiba Njengabahlobo BakaYehova Abasondeleyo
“Ukusondelelana noYehova kokwabo bamoyikayo.”—INDUMISO 25:14.
IINGOMA: 106, 118
1-3. (a) Kutheni sinokuqiniseka ukuba singakwazi ukuba ngabahlobo bakaThixo? (b) Ngoobani esiza kuthetha ngabo kweli nqaku?
EBHAYIBHILENI uAbraham ubizwa ngokuba ngumhlobo kaThixo kangangezihlandlo ezithathu. (2 Kronike 20:7; Isaya 41:8; Yakobi 2:23) Nguye yedwa umntu obizwa ngokungqalileyo ngokuba ngumhlobo kaThixo eBhayibhileni. Ngaba loo nto ithetha ukuba nguAbraham kuphela owayenokuba ngumhlobo kaYehova? Hayi. IBhayibhile ibonisa ukuba sonke singanalo elo lungelo.
2 ILizwi likaThixo lithetha ngamadoda namabhinqa amaninzi athembekileyo awayesoyika uYehova, enokholo kuye, aza aba ngabahlobo bakhe abasondeleyo. (Funda iNdumiso 25:14.) Ayinxalenye ‘yelifu elikhulu lamangqina’ awathetha ngalo uPawulos. Bonke aba bantu babengabahlobo bakaThixo.—Hebhere 12:1.
3 Makhe sithethe ngabahlobo abathathu bakaYehova ekuthethwe ngabo eBhayibhileni: (1) uRute, umhlolokazi oselula nonyanisekileyo wakwaMowabhi, (2) uHezekiya, ukumkani othembekileyo wakwaYuda, (3) noMariya, unina othobekileyo kaYesu. Sinokufunda ntoni kwindlela ngamnye wabo awazenzela ngayo ubuhlobo noThixo?
WABONISA UTHANDO OLUNYANISEKILEYO
4, 5. Sisiphi isigqibo esinzima awayemele asenze uRute, ibe kutheni sasinzima? (Jonga umfanekiso osekuqaleni.)
4 UNahomi kunye noomolokazana bakhe uRute no-Orpa, babekuhambo olude olusuka kwaMowabhi lusiya kwaSirayeli. Endleleni uOrpa wajika wabuyela kowabo kwaMowabhi. Kodwa uNahomi wayezimisele ukuya ezweni lakowabo, kwaSirayeli. URute yena wakhetha ukuya phi? Kwafuneka enze isigqibo esinzima. Ngaba wayeza kubuyela kowabo kwaMowabhi, okanye aye eBhetelehem nomamazala wakhe uNahomi?—Rute 1:1-8, 14.
5 Intsapho yakuloRute yayihlala kwaMowabhi. Wayenokubuyela kuyo, ibe yayiseno kumnyamekela. Wayebazi abantu balapho, ulwimi nezithethe zabo. UNahomi wayengenakumthembisa ukuba kuza kuba njalo naseBhetelehem. Kwakhona wayenoloyiko lokuba uRute akazukumfumana umyeni nomzi. Ngoko wathi makabuyele kwaMowabhi. Njengoko sibonile, uOrpa ‘wabuyela ebantwini bakowabo nakoothixo bakhe.’ (Rute 1:9-15) Kodwa yena uRute wakhetha ukungabuyeli ebantwini bakowabo nakoothixo babo.
6. (a) Sisiphi isigqibo sobulumko awasenzayo uRute? (b) Kwakutheni ukuze uBhohazi athi uRute wasabela phantsi kwamaphiko kaYehova?
6 Kusenokwenzeka ukuba uRute wayefunde ngoYehova kumyeni wakhe okanye kuNahomi. Wafunda ukuba uYehova akafani noothixo bakwaMowabhi. Wayemthanda uYehova, ibe esazi ukuba kwakufuneka amnqule. Ngoko wenza isigqibo sobulumko. Wathi kuNahomi: “Abantu bakowenu baya kuba ngabantu basekhaya, noThixo wakho abe nguThixo wam.” (Rute 1:16) Isichukumis’ intliziyo indlela uRute awayemthanda ngayo uNahomi. Kodwa eyona nto isichukumisa nangakumbi yindlela awayemthanda ngayo uYehova. Oku kwamchukumisa noBhohazi, waza wamncoma ‘ngokufuna kwakhe indawo yokusabela phantsi kwamaphiko kaYehova.’ (Funda uRute 2:12.) Amazwi kaBhohazi asenokusikhumbuza indlela intshontsho lentaka elizifihla ngayo phantsi kwamaphiko kanina ukuze likhuseleke. (INdumiso 36:7; 91:1-4) Ngokufanayo, ngothando uYehova wamkhusela uRute waza wamvuza ngokholo lwakhe. URute wayengenaso kwaphela isizathu sokuzisola ngesigqibo sakhe.
7. Yintoni enokubanceda abo bakubekel’ amangomso ukwahlulela ubomi babo kuYehova?
7 Abantu abaninzi bayafunda ngoYehova kodwa bakhetha ukungazifihli phantsi kwamaphiko akhe. Bakubekel’ amangomso ukuzahlulela kuye nokubhaptizwa. Ukuba nawe uvakalelwa ngaloo ndlela, zibuze ukuba kutheni? Mntu ngamnye unothixo amkhonzayo. (Yoshuwa 24:15) Esona sigqibo sobulumko kukukhonza uThixo oyinyaniso. Xa uzahlulela kuYehova, ubonisa ukuba uyakholwa ukuba uza kukukhusela. Ibe uza kukunceda ukuba uqhubeke umkhonza nokuba unaziphi na iingxaki. Yiloo nto kanye awayenzayo kuRute.
“WAQHUBEKA ENAMATHELE KUYEHOVA”
8. Khawuchaze indlela awakhula ngayo uHezekiya.
8 UHezekiya wayahluke kakhulu kuRute. Wayengowohlanga lwakwaSirayeli olwaluzahlulele kuThixo. Kodwa ayingawo onke amaSirayeli awahlala ethembekile. Utata kaHezekiya, uKumkani uAhazi, wayengumntu ongendawo. Wayeyidelela itempile kaThixo, ekhuthaza nabantu ukuba banqule oothixo bobuxoki. Wada watshisa abanye boonyana bakhe bephila, ebingelela ngabo kuthixo wobuxoki. UHezekiya wakhula kabuhlungu nyhani!—2 Kumkani 16:2-4, 10-17; 2 Kronike 28:1-3.
9, 10. (a) Yintoni eyayinokubangela uHezekiya abe nomsindo? (b) Kutheni singamele simqumbele uThixo? (c) Kutheni singamele sicinge ukuba ubuntu bethu bubunjwa yindlela esikhuliswe ngayo?
9 Lo mzekelo mbi ka-Ahazi wawunokubangela uHezekiya amqumbele uYehova. Namhlanje, abanye bakhule ngendlela engcono lee kunoHezekiya, kodwa bavakalelwa kukuba bayathetheleleka ‘ngokuba nomsindo nxamnye noYehova’ nentlangano yakhe. (IMizekeliso 19:3) Bakho nabo bacinga ukuba indlela embi abakhuliswe ngayo inokubangela bangaphili bomi buphucukileyo, okanye ibangele benze iimpazamo ezenziwa ngabazali babo. (Hezekile 18:2, 3) Kodwa ngaba ichanile le ndlela bacinga ngayo?
10 Izenzo zikaHezekiya zibonisa ukuba akunjalo. Soze sibekho nanini na isizathu sokuqumbela uYehova. Akabangeli abantu behlelwe zizinto ezimbi. (Yobhi 34:10) Kuyinyaniso kona ukuba abazali banako ukubafundisa abantwana babo ukuba benze okulungileyo okanye okubi. (IMizekeliso 22:6; Kolose 3:21) Kodwa oku akuthethi ukuba ubuntu bethu bunokubunjwa yindlela esikhuliswe ngayo. Ngoba? Kuba uYehova usiphe inkululeko yokuzikhethela phakathi kokwenza okuhle nokubi. (Duteronomi 30:19) UHezekiya wasisebenzisa njani eso sipho sixabisekileyo?
11. Yintoni eyenza uHezekiya waba ngomnye wabona kumkani babalaseleyo kwaYuda?
11 UHezekiya waba ngomnye wabona kumkani babalaseleyo kwaYuda, nangona uyise wayengomnye wabona bangendawo. (Funda eyesi-2 yooKumkani 18:5, 6.) Wakhetha ukungahambi ekhondweni elibi likayise. Endaweni yoko, wakhetha ukuphulaphula ngenyameko abaprofeti bakaYehova abanjengoIsaya, uMika noHoseya. Wazamkela iziluleko namacebiso abo. Oku kwamenza waba nesibindi sokulungisa umonakalo omkhulu owabangelwa nguyise. Wacoca itempile, wathandazela ukuba uThixo axolele izono zabantu, waza watshabalalisa nezithixo ezazizalise ilizwe. (2 Kronike 29:1-11, 18-24; 31:1) Kamva, xa ukumkani uSenaribhe waseAsiriya wagrogrisa ngokuhlasela iYerusalem, uHezekiya wabonisa inkalipho nokholo olukhulu. Wayenethemba lokuba uYehova uza kubakhusela, waza wabomeleza abantu. (2 Kronike 32:7, 8) Ngaxa lithile uHezekiya waba nekratshi, kodwa xa uYehova wamlulekayo, wazithoba. (2 Kronike 32:24-26) Kucacile ukuba, uHezekiya ungumzekelo omhle kuthi. Akazange avumele imeko yakowabo yonakalise ubomi bakhe. Kunoko, wabonisa ukuba ungumhlobo kaYehova.
12. NjengoHezekiya, abaninzi namhlanje baye babonisa njani ukuba bangabahlobo bakaYehova?
12 Ihlabathi lanamhlanje likhohlakele ibe alinaluthando, yaye abantwana abaninzi bakhula bengenabo abazali abanothando nabanenkathalo. (2 Timoti 3:1-5) Nangona amaKristu amaninzi namhlanje ekhule kabuhlungu, aye akhetha ukuba ngabahlobo bakaYehova. NjengoHezekiya, awavumeli indlela akhule ngayo ukuba ibumbe ubuntu bawo. UThixo usinike inkululeko yokuzikhethela, ibe sinokukhetha ukumkhonza nokumzukisa, njengokuba noHezekiya wenzayo.
“KHANGELA! IKHOBOKAZANA LIKAYEHOVA!”
13, 14. Kutheni sasinzima nje isabelo sikaMariya, kodwa wasabela njani kumazwi kaGabriyeli?
13 Kwiminyaka emininzi emva kwexesha likaHezekiya, kwabakho uMariya, ibhinqa eliselula nelithobekileyo, elalinobuhlobo obukhethekileyo noYehova, laza lafumana isabelo esingaqhelekanga. Laliza kukhulelwa, lizale, lize likhulise uNyana kaThixo! UYehova umel’ ukuba wayemthanda ibe emthembile uMariya, ukuba angade amnike ilungelo elizuke kangaka. Kodwa wasabela njani ukuva kwakhe okokuqala ngeso sabelo?
14 Sidla ngokuthetha ngelungelo elizukileyo uMariya awalifumanayo. Kodwa ziintoni ekusenokwenzeka ukuba zazimxhalabisa? Ngokomzekelo, ingelosi uGabriyeli yathi wayeza kukhulelwa engakhange alale nomntu oyindoda. Kodwa uGabriyeli akazange ayichaze loo nto kwintsapho nabamelwane bakhe. Babeza kuthini? Wayeza kumqinisekisa njani uYosefu ukuba khange aziphathe kakubi? Ngaphezu koko, wayenembopheleleko enkulu yokukhulisa uNyana kaThixo njengomntu! Asizazi zonke izinto ezazimxhalabisa uMariya, kodwa siyakwazi oko wakwenzayo emva kokuba uGabriyeli ethethe naye. Wathi: “Khangela! Ikhobokazana likaYehova! Ngamana kungenzeka kum ngokwendlela ovakalise ngayo.”—Luka 1:26-38.
15. Kutheni lumangalisa nje ukholo lukaMariya?
15 Ukholo lukaMariya lwalumangalisa ngokwenene! Wayekulungele ukwenza nantoni na ekwakusithiwa makayenze, kanye njengekhobokazana. Wayenethemba lokuba uYehova wayeza kumnyamekela aze amkhusele. Yintoni eyenza uMariya waba nokholo olomelele ngaloo ndlela? Asizalwa sinokholo. Kodwa sinako ukuluhlakulela size sicele uThixo asikelele imigudu yethu. (Galati 5:22; Efese 2:8) UMariya wasebenza nzima ukuze omeleze ukholo lwakhe. Sikwazi njani oko? Makhe sibone indlela awayephulaphula ngayo noko wakuthethayo.
16. Yintoni ebonisa ukuba uMariya wayephulaphula ngenyameko?
16 Indlela uMariya awayephulaphula ngayo. IBhayibhile ithi ‘simele sikhawuleze ukuva, sicothe ukuthetha.’ (Yakobi 1:19) Ibonisa ukuba uMariya wayephulaphula ngenyameko xa kuthethwa, ingakumbi xa kuthethwa ngoYehova. Wayezipha ixesha lokucingisisa ngoko kuthethwayo. Umzekelo woku siwubona ngexesha lokuzalwa kukaYesu, xa abalusi bamxelela oko kwakuthethwe yingelosi. Kamva, xa uYesu wayeneminyaka eyi-12, wathetha into eyamothusayo uMariya. Kuzo zozibini ezi zihlandlo, waphulaphula, waza wacingisisa ngoko kwakuthethwa.—Funda uLuka 2:16-19, 49, 51.
17. Amazwi kaMariya asifundisa ntoni ngaye?
17 Izinto awayethetha ngazo uMariya. IBhayibhile ayithethi kangako ngezinto ezathethwa nguMariya. Awona mazwi maninzi awawathethayo afumaneka kuLuka 1:46-55. La mazwi abonisa ukuba uMariya wayezazi kakuhle iZibhalo zesiHebhere. Njani? Kuba ayefana namazwi omthandazo kaHana, umama kaSamuweli. (1 Samuweli 2:1-10) Kubonakala ukuba uMariya wacaphula iZibhalo izihlandlo ezimalunga ne-20 xa wayethetha la mazwi. Kucacile ukuba wayekuthanda ukuthetha ngenyaniso ayifundileyo ngoyena Mhlobo wakhe mkhulu, uYehova.
18. Sinokuba nalo njani ukholo olufana nolukaMariya?
18 NjengoMariya, nathi sisenokufumana izabelo ezivela kuYehova esisenokucinga ukuba zinzima kakhulu. Masibe njengaye, sisamkele ngokuthobeka isabelo, sithemba ukuba uYehova uza kusinceda. Kwakhona, masimphulaphule ngenyameko uYehova size sicingisise ngoko sikufundileyo ngaye neenjongo zakhe. Emva koko ngovuyo sinokuxelela abanye ngoko sikufundileyo.—INdumiso 77:11, 12; Luka 8:18; Roma 10:15.
19. Yintoni esinokuqiniseka ngayo njengoko sifunda kwimizekelo emangalisayo yokholo eseBhayibhileni?
19 Kucacile ukuba uRute, uHezekiya noMariya babengabahlobo bakaYehova, njengoAbraham. Babeyinxalenye ‘yelifu elikhulu lamangqina’ awayenelungelo lokuba ngabahlobo bakaThixo. Ngamana singaqhubeka sifunda kuloo mizekelo imangalisayo yokholo. (Hebhere 6:11, 12) Ukuba senjenjalo, sinokukhangela phambili kumvuzo wokuba ngabahlobo bakaYehova ngonaphakade!


text:
UVUKANI! APRILI 2014
Ucinga Ngokuzibulala?—Izizathu Ezithathu Zokungazibulali
Ngaba wena okanye umntu omaziyo ukhe wacinga ngokuzibulala? Ukwazi izizathu zokungazibulali kunokuziphelisa ezo ngcinga.
Okwenzeka Ehlabathini
Oko kuthethwa ngako: isixeko esenze zonke iirobhothi zaso zasebenza ngaxeshanye, ingozi yempilo eyodlula ukungondleki, nentaka eneminyaka engaphezu kweyi-60 ezele intshontsho.
Unokukwamkela Njani Ukulungiswa?
Icebiso okanye isiluleko esibuhlungu sinokukunceda njani?
Ucinga Ngokuzibulala?
Yintoni enokubangela umntu ajonge ukufa njengomhlobo?
Izinto Zinokutshintsha
Nokuba iimeko zakho azitshintshi, ikho into onokuyitshintsha.
Kuba Lukho Uncedo
Izinto ezintathu ezinokukunceda ungazibulali.
Izizathu Zokungazibulali—Likho Ithemba
Njengokukhanya eludinini ithemba linokukwenza iingxaki obunazo uzibonele ebumnyameni.
Umphandi Uchaza Ukholo Lwakhe
UFrédéric Dumoulin walwenyanya unqulo waza akakholelwa ukuba uThixo ukho. Ukufunda iBhayibhile nokuphanda ngendalo kumncede njani wakholelwa ukuba ukho uMdali?
Ukutyelela EKhambodiya
Yenzeka njani into yokuba abantu abaqalayo ukubonana babizane ngokuthi mntakwethu, dadewethu, makazi, malume, makhulu okanye tatomkhulu?
Ubuhlanga
Ngaba zonke iintlanga ziyalingana? Buya kuze buphele ubuhlanga?
Iphiko Lebhabhathane
Iphiko leBlue Morpho lisenokubonakala ligudile, kodwa linamaxolo anokubonwa kuphela ngemakroskopu. Yintoni injongo yawo?
Izinto Ezingakumbi Ezifumaneka Kwi-intanethi
Yintoni Endimele Ndiyazi Ngokuthumelelana Imiyalezo Nemifanekiso Yamanyala Ngefowuni?
Ngaba unyanzelwa ukuba uthumele iifoto zabantu abahamba ze? Iba yintoni imiphumo yokuthumelelana iifoto zabantu abahamba ze? Ngaba kukudlala nje ngothando?
Ngaba Unesithukuthezi?
Cinga ngeendlela ezintathu zokuphelisa isithukuthezi nokuzenzela abahlobo ongasoze wahlukane nabo.
Ndiza Kwenza Ntoni Xa Ndihlutshwa Ngabanye?
Uninzi lwabantu abahlupha abanye luziva lungeloncedo. Eli nqaku lichaza into enokwenziwa ukuze kulungiswe le ngxaki.
Ngumntu Onjani Umhlobo Wokwenene?
Kulula ukufumana abahlobo abangakuthandiyo kodwa ungabafumana njani aba bokwenyaniso?


text:
NGABA YADALWA?
Umzimba Wentlanzi Emile Ngathi Yinkwenkwezi
lSIKHUMBA sale ntlanzi senziwe ngendlela emangalisayo. Sinamehlo amaninzi amancinci nayinceda ibone macala onke.
Cinga ngoku: Iphephancwadi iNatural History lithi xa izazinzulu beziqwalasela umzimba wale ntlanzi, ziye zafumanisa ukuba “isikhumba sayo sinamaqhuqhuva amaninzi amancinci.” La maqhuqhuva enziwe ngecalcium carbonate (calcite) anceda ekudluliseleni ukukhanya kwimithambo yale ntlanzi. Ngaphezu koko, la mehlo ayo mancinci ayenza ikwazi ukubona kakuhle.
Isazinzulu uJoanna Aizenberg uthi “esi sikhumba sale ntlanzi sisifundisa into ebalulekileyo yokuba: izakhi zezinto eziphilayo ziyakwazi ukwenza izinto ezininzi ezahlukahlukeneyo.”
Abaphandi baye bakopa indlela owenziwe ngayo umzimba wale ntlanzi ukuze benze iilensi ezincinane ezenziwe ngecalcium carbonate. Phakathi kwezinto ezininzi ezenziwa ngezi lensi ziquka ezonxibelelwano.
Ucinga ntoni? Ngaba umzimba wentlanzi emile ngathi yinkwenkwezi wabakho ngamabona ndenzile? Okanye ngaba wadalwa?


text:
Ngoku Ndiyamazi UThixo Endimnqulayo
Wayekho nomvangeli ekwakusithiwa unamandla okuphilisa. Wathi esakundichukumisa, ndawa phantsi ndaza andabikho zingqondweni, “ndiqukulwe ngumoya.” Ukubuyela kwam ezingqondweni, ndaziva ndinamandla okuphilisa endandiwafuna. Kwakutheni ukuze ndibe kule meko, yaye yabuchaphazela njani ubomi bam? Ngaphambi kokuba ndityatyadule, mandikuchazele ngemvelaphi yam.
NDAZALELWA eIlocos Norte, kwiPhilippines, ngoDisemba 10, 1968, ndingowesixhenxe kubantwana abasibhozo. Njengabanye abantu bakwiPhilippines, ndakhula ndingumKatolika. Ndapasa kwisikolo samabanga aphakamileyo ngowe-1986, yaye ndandinqwenela ukuba ngumongikazi. Noko ke, lo mnqweno waphelela emoyeni, kuba ndaye ndagula kakhulu. Ndandicinga ukuba ndiza kubhubha. Esi sigulo sandenza ndacela uThixo ukuba andincede ndaza ndamchazela, ukuba ndingaphila, ndingamkhonza ubomi bam bonke.
Ndathi ndakuphila, ndasikhumbula isithembiso endandisenze kuThixo. Ngenxa yoko, ngoJuni 1991, ndabhalisa kwisikolo seBhayibhile secawa Yomoya. Phakathi kwezinto ezazifundiswa kweso sikolo kuquka “ukufumaneka simahla kwesipho somoya oyingcwele.” Ndandifuna ukuba namandla okuphilisa. Safundiswa ukuba la mandla anokufumaneka ngokuzila ukutya nangokuthandaza. Ndifuna ukubonisa ukuba “ndinesiphiwo,” ngenye imini ndeva omnye endandifunda naye ethandaza ngasese ngexesha lokuthandaza. Xa wayesele eza kugqiba ukuthandaza, ndabuyela kwindawo yam. Emva, koko ndamchazela zonke izinto ebezithandazela, waza wakholelwa ukuba ngoku “ndinesiphiwo somoya!”
Ngoxa ndandifunda kwesi sikolo, ndandinentaphane yemibuzo. Ngokomzekelo, uMateyu 6:9 uthetha “ngoBawo” ‘negama’ lakhe. Ndabuza ukuba “Ngubani lo Bawo athetha ngaye uYesu?” nokuba “ligama likabani eli lifanele lingcwaliswe?” Abahlohli bam bandiphendula ngendlela engacacanga nenganelisiyo. Babethetha ngothixo oneziqu ezithathu oyinkohla. Ndasala ndididekile. Nangona ndandinganelisekanga, ndaqhubeka noqeqesho lwam lokuba ngumfundisikazi.
Ukudibana NamaNgqina KaYehova
Kwisikolo seBhayibhile safundiswa ukuba amaNgqina kaYehova afundisa izinto eziyingozi gqitha. Kwakusithiwa ngabachasi kristu. Ndawathiy’ egazini.
Kunyaka wam wesibini, ndaya kubona abazali bam ngeholide. Omnye udade wethu omkhulu, uCarmen, weva ukuba ndikho waza naye weza. Wayesele ebhaptiziwe, engumshumayeli osisigxina wamaNgqina kaYehova. Wathi esa kuzama ukundifundisa ngoThixo, ndaligqabi ngumsindo ndaza ndathi: “Ndiyamazi uThixo endimnqulayo!” Ndamthuka, ndamtyhalela kude andamvumela ukuba aphinde athethe.
Emva kokuba ndibuyele esikolweni, uCarmen wandithumelela incwadana enemifanekiso ethi Ngaba Ufanele Ukholelwe KuBathathu Emnye? * Ndayishwabanisa ndayiphosa emlilweni. Ndandisacaphukile.
Ukuhambela Phambili Kubizo Lobufundisi
Njengoko ndandiqhubeka nezifundo zam kwisikolo seBhayibhile, bakho abantu endaye ndabaguqula. Ndaziva ndinelunda ngokukodwa xa umama nomntakwethu baye bandithelela.
NgoMatshi 1994, ndaphumelela kwisikolo seBhayibhile. Ekubeni bendisele nditshilo kwasekuqaleni, wayekho nomvangeli kwesi sihlandlo. Sonke singabafundi sasifuna ukuba secaleni kwakhe kuba sasikholelwa ukuba unesiphiwo sokuphilisa. Saya ngaphambili kunye naye, sixhumaxhuma siqhwaba sihamba nesingqi somculo. Umntu ngamnye awayemphatha wayesiwa phantsi, “equkulwa ngumoya.” * Wathi esakundichukumisa nam ndawa phantsi andabikho zingqondweni. Ndathi ndisakubuyela ezingqondweni, ndatyhwatyhwa kukoyika, kodwa ndeva ukuba ngoku ndinamandla okuphilisa, ndavuya ngokwenene.
Ngokukhawuleza emva koko, ndasebenzisa loo mandla ukuze ndiphilise intwazana eyayibanjwe ngumkhuhlane. Ndathi ndakuthandaza ngoko nangoko umntwana waqalisa ukubila waza waphila qete. Ekugqibeleni, ndavuya kuba ndiye ndasizalisekisa isithembiso endandisenze kuThixo. Umnqa kukuba ndaziva ndilihamte. Ndandikholelwa ukuba mnye kuphela uThixo, kodwa ndandingamazi ukuba ungubani. Kwakhona, ndandizithandabuza iimfundiso ezininzi zecawa.
Ndasebenzisa loo mandla ukuze ndiphilise intwazana eyayibanjwe ngumkhuhlane
Izinto Ezatshintsha Indlela Endicinga Ngayo
Emva kwezo ziganeko, ndawathiya ngakumbi amaNgqina kaYehova. Ndandizitshisa iincwadi zawo xa ndiye ndazifumana. Ngenye imini kwenzeka into engalindelekanga. Ndothuka ndabanda ndisakufumanisa ukuba umama akasayifuni inkonzo yethu. UCarmen wayefunda naye iBhayibhile. Ndayicaphukela gqitha le nto yenziwe ngudade wethu.
Emva koko, ndafumana iphephancwadi uVukani! endlini kaMama. Ngokuqhelekileyo ndandizitshisa ezi ncwadi. Kuba ndifuna ukwazi ukuba yintoni le wayeyifunda, ndayiphenya. Ndabona inqaku elithetha ngomntu owayekholelwa ngokungagungqiyo koko kufundiswa yicawa. Noko ke, wathi esakuqalisa ukufunda iincwadi zamaNgqina neBhayibhile, waqonda ukuba imfundiso yothixo oneziqu ezithathu, isihogo somlilo nokungafi komphefumlo zazingaxhaswa zizibhalo. Ndachukumiseka. Ezi yayizizinto endandifuna ukuziqonda. Ukususela ngoko, ndanqwenela ukuqonda inyaniso eseBhayibhileni.
Emva kokuba ndifunde elinye ibali lobomi kwiphephancwadi uVukani! Lo mntu owayeyindla manzi nengedle yeziyobisi owaye wahlukana nalo mikhwa emva kokuba efunde iBhayibhile. Ndaqalisa ukuzifunda ngakumbi iincwadi zamaNgqina. Ndafumana incwadana enemifanekiso ethi Igama LikaThixo Eliya Kuhlala Likho Ngonaphakade. * Emva kokuba ndiyifundile ndafumanisa ukuba igama likaThixo nguYehova. Kwandivuyisa gqitha ukufunda inyaniso ngokuphela koThixo wenyaniso!—Duteronomi 4:39; Yeremiya 10:10.
Kwandivuyisa gqitha ukufunda inyaniso ngokuphela koThixo wenyaniso
Ndaqhubeka ndizifunda ngokufihlakeleyo iinyaniso ezininzi zeBhayibhile. Ngokomzekelo, esikolweni ndandifundiswe ukuba uYesu nguThixo, kodwa ngoku ndafunda eBhayibhileni ukuba “unguNyana woThixo ophilayo.”—Mateyu 16:15, 16.
Ukuguquka
Ukudibana kwam noCarmen kwakhona, akazange akholelwe xa ndacela ukuba andinike incwadana enemifanekiso ethi Igama LikaThixo Eliya Kuhlala Likho Ngonaphakade, nolunye uncwadi. Ndachitha iminyaka emininzi kwisikolo seBhayibhile, kodwa andizange ndifundiswe inyaniso kunoko ndamfanyekiswa. Ngoku ndiyavuya ngenxa yeenyaniso endizifunda eBhayibhileni. Ndawaqonda kakuhle amazwi kaYesu athi: “Niya kuyazi inyaniso, yaye inyaniso iya kunikhulula.” (Yohane 8:32) Ezo nyaniso zazibutshintsha ubomi bam.
Ezi nyaniso zazibutshintsha ubomi bam
Ekuqaleni, ndandicinga ukuba ndingamkhonza uYehova uThixo ngasese ngoxa ndiqhubeka ndingumfundisikazi. Ndakhawuleza ndabona ukuba andinakukwazi ukufundisa iimfundiso ezininzi zecawa. Sekunjalo, Ndandisoyika. Ndandiza kuzixhasa ngantoni ukuba ndiyayeka ukuba ngumfundisi? Yayiza kuhlazeka gqitha icawa ukuba omnye wabefundisi bayo uba liNgqina likaYehova! Ndaqhubeka ndingumfundisi, qha ndaphepha iimfundiso zobuxoki.
Ukudibana kwam nodade wethu uCarmen kwakhona, wandicebisa ukuba ndiye kwintlanganiso yamaNgqina kaYehova. Ekubeni ndandidla ngokuya emishini ekwisiXeko saseLaoag, kodwa ngoku ndakhangela inkonzo yamaNgqina ngokufihlakeleyo. Ndadityaniswa noPreciosa Villarin xa lishunqulelwa igama lakhe ubizwa ngokuba “nguPrecious,” umshumayeli osisigxina kwela bandla. Nangona ndandingekawaginyi ncam amaNgqina, ndasivuma isicelo sakhe sokundifundisa iBhayibhile.
Udade wethu wayenomonde gqitha xa wayendifundisa iBhayibhile. Naye uPrecious wayenomonde. Wandinceda ndayiqonda iBhayibhile, nangona ndandidla ngokuba nomsindo, ndixambulisana naye. Ndandide ndiphakamise nelizwi maxa wambi, ndimela izinto endandizifundiswe esikolweni. Wandichukumisa gqitha umdla, ukuthobeka nobulali bukaPrecious namanye amaNgqina. Oku kwandenza ndafuna ukunqula uYehova.
NgoJulayi 1995, ndaqonda ukuba akukho ndlela mbini kuza kufuneka ndiyeke ukuba ngumfundisikazi. Ngoba? ISityhilelo 18:4 sithetha ngonqulo lobuxoki ngokufuziselayo sisithi: “Phumani kuyo, bantu bam, ukuze ningabelani nayo ngezono zayo, nokuze ningamkeliswa kwizibetho zayo.” Kuthekani ngomvuzo endandiwufumana ngokuba ngumfundisikazi? AmaHebhere 13:5 andifundisa ukuba, ukuba ndenza ukuthanda kukaThixo, uthembisa oku: ‘Akayi kuze andishiye, engenakuze andityeshele.’
Umntakwethu omkhulu notata bandichasa kanobom, kwisithuba seveki ezimbini ngaphambi kokuba ndibhaptizwe. Ndaqweba isibindi ndaya ekhaya ndaza ndatshisa zonke izinto endandizisebenzisa xa ndandingumfundisikazi. Ndaqonda ukuba, amandla okuphilisa endandinawo ngaphambili ayengasekho. Kwixa elidluleyo ndandicinezelwa yinto ethile xa ndilele. Ndandingasayiva nayo loo nto. Imithinzi endandidla ngokuyibona endlini yam yanyamalala. EBhayibhileni ndafunda ukuba naziphi na iziphiwo namhlanje, njengamandla okuphilisa, aziveli kuThixo kodwa zivela koomoya abangendawo. Ndiyavuya kuba ndohlukana nempembelelo yayo, kanye njengesicakazana ‘esasinedemon yokuvumisa’ esancedwa nguPawulos.—IZenzo 16:16-18.
Ndandivuya ngokwenene njengoko sasibhaptizwa nomama ngoSeptemba 1996. Emva kokuba ndibhaptiziwe, ndaba ngumshumayeli osisigxina wamaNgqina kaYehova yaye ndiye ndanandipha iminyaka emininzi kule nkonzo.
Ngoku nditshate nomyeni wam, uSilver. Sobabini siwa sivuka siqeqesha intombi yethu ngenyaniso yeBhayibhile. Nabanye abantwana basekhaya bakhonza uYehova kunye nathi. Ndibuhlungu kuba ndiye ndachitha iminyaka emininzi ndingamazi uThixo, kodwa ngoku ndivuya gqitha kuba ndiyamazi uThixo endimnqulayo.
^ isiqe. 10 Yayipapashwa ngamaNgqina kaYehova kodwa ngoku ayisashicilelwa.
^ isiqe. 13 “Ukuqukulwa ngumoya” kubhekiselwa kwinto edla ngokwenzeka kwezinye iicawa ekukholelwa ukuba xa “umoya” ufikela amakholwa uwakhahlela phantsi.
^ isiqe. 18 Ipapashwe ngamaNgqina kaYehova.